Il-Ħadd 7 ta' Ġunju 2015

Summit tal-G7 - Schloss Elmau (il-Ġermanja)

11:00 Informazzjoni għall-istampa mill-President Donald Tusk u l-President Jean-Claude Juncker

13:00 Merħba uffiċjali mill-Kanċillier Angela Merkel

13:30 Ritratt tal-grupp

14:00 L-ewwel sessjoni ta' ħidma

15:00 It-tieni sessjoni ta' ħidma

17:30 Laqgħa mal-Prim Ministru tal-Kanada Stephen Harper

19:15 Riċeviment uffiċjali

20:30 Pranzu ta' ħidma

It-Tnejn 8 ta' Ġunju 2015

09:00 It-tielet sessjoni ta' ħidma

10:45 Ir-raba' sessjoni ta' ħidma ma' mistednin assoċjati

12:20 Ritratt tal-grupp ma' mistednin assoċjati

12:45 Ikla ta' ħidma ma' mistednin assoċjati

It-Tlieta 9 ta' Ġunju 2015

19:30 Pranzu mal-President tal-Ekwador/President fil-kariga tas-CELAC Rafael Correa, il-Ministru għall-Affarijiet Barranin Ricardo Patiño, il-Ministru għall-Kummerċ Barrani Diego Aulestia u r-Rappreżentant Għoli Federica Mogherini qabel is-summit UE-CELAC

L-Erbgħa 10 ta' Ġunju 2015

09:15 Laqgħat bilaterali

14:00 Merħba uffiċjali

14:30 Ċeremonja tal-ftuħ

15:30 L-ewwel sessjoni ta' ħidma

17:00 It-tieni sessjoni ta' ħidma

18:30 Ritratt tal-grupp

19:00 Pranzu soċjali

Il-Ħamis 11 ta' Ġunju 2015

09:00 Laqgħat bilaterali

10:00 Sessjoni ristretta

12:15 Ċeremonja tal-għeluq

13:00 Konferenza stampa mill-President tal-Kunsill Ewropew, il-President tal-Kummissjoni Ewropea u l-President pro-tempore tas-CELAC

16:00 Laqgħa ta' livell għoli UE-SICA

17:30 Laqgħa ta' livell għoli UE-CARIFORUM

Il-Ġimgħa 12 ta' Ġunju 2015

09:30 Laqgħa tal-mexxejja

10:00 Sessjoni plenarja segwita minn konferenza stampa

14:00 Laqgħa mal-President interim tal-Burkina Faso Michel Kafando (opportunità għal ritratt)

Summit tal-G7, il-Ġermanja, 7-8 ta' Ġunju 2015

Summit bejn l-UE u l-Messiku, Brussell, 12 ta' Ġunju 2015


L-informazzjoni kollha dwar l-akkreditazzjoni tal-media u l-aċċess għas-summit bejn l-UE u l-Messiku fit-12 ta' Ġunju 2015.

Avviż għall-media, summit UE-Messiku

Din ir-riżorsa bħalissa hi disponibbli biss bil-lingwa jew il-lingwi li ġejjin:

Avviż għall-media Summit bejn l-UE u l-Messiku 12 ta' Ġunju 2015


L-UE imponiet embargo fuq l-armi u mmirat aktar is-sanzjonijiet kontra mexxej tal-Houthis u iben l-ex President Saleh.

Din id-deċiżjoni tirrifletti r-

Riżoluzzjoni tal-Kunsill tas-Sigurtà tan-NU 2216 (2015)

tal-14 ta' April 2015 u timplimentaha għall-UE.

Żewġ

individwi mill-Jemen

oħra ġew soġġetti għal projbizzjoni fuq l-ivvjaġġar u ffriżar tal-assi minħabba l-azzjonijiet tagħhom kontra l-paċi u l-istabbiltà tal-Jemen.

Dawn huma Abdulmalik Al-Houthi, il-mexxej tal-Houthis, u Ahmed Ali Abdullah Saleh, iben l-ex President, li kellu rwol ewlieni fil-faċilitazzjoni tal-espansjoni militari tal-moviment Houthi alleat mal-unitajiet tal-armata regolari leali għall-ex President Saleh.

Iż-żewġ membri l-oħra tal-moviment Houthi kif ukoll l-ex President Ali Abdullah Saleh kellhom l-istess restrizzjonijiet minn Diċembru 2014.

Barra minn hekk, il-Kunsill stabbilixxa l-

embargo fuq l-armi

tan-NU kontra l-persuni u l-entitajiet soġġetti għal dawn ir-restrizzjonijiet.

Il-projbizzjoni tkopri wkoll l-għoti ta' assistenza teknika u finanzjarja relatata ma' attivitajiet militari.

L-UE kkundannat l-azzjonijiet unilaterali destabilizzanti li għamlu l-Houthis u l-forzi leali għall-ex President Saleh u ħeġġet lill-forzi tagħhom biex iwaqqfu immedjatament l-użu tal-vjolenza.

L-UE tqis li kunsens politiku wiesa' li jinkiseb permezz ta' negozjati inklużivi biss jista' joffri soluzzjoni sostenibbli, jerġa' jwassal għall-paċi, u jħares l-unità, is-sovranità, l-indipendenza u l-integrità territorjali tal-Jemen.

Konklużjonijiet tal-Kunsill dwar il-Jemen, 20 ta' April 2015

Ara l-paġna tal-laqgħa

Jemen: L-UE timplimenta s-sanzjonijiet tan-NU kontra l-mexxej tal-Houthis u iben l-ex President Saleh


F'dan il-Jum Internazzjonali kontra l-Omofobija, it-Transfobija u l-Bifobija, l-UE hija solidali mal-persuni LGBTI madwar id-dinja kollha fil-ġlieda biex tintemm id-diskriminazzjoni abbażi tal-orjentazzjoni sesswali u l-identità tal-ġeneru.

Il-bnedmin kollha huma ugwali fid-dinjità u kollha huma intitolati li jgawdu d-drittijiet tagħhom kif stabbiliti fid-Dikjarazzjoni Universali tad-Drittijiet tal-Bniedem.

Tul dawn l-aħħar snin f'xi partijiet tad-dinja l-persuni LGBTI għamlu progress sostanzjali lejn il-kisba ta' drittijiet indaqs.

Madankollu, f'ħafna postijiet għadhom iġarrbu diskriminazzjoni u vjolenza minħabba l-orjentazzjoni sesswali u l-identità tal-ġeneru tagħhom.

F'diversi pajjiżi, ir-relazzjonijiet sesswali bejn adulti kunsenswali tal-istess sess għadhom kriminalizzati u jwasslu għal sentenzi ta' priġunerija jew saħansitra l-piena tal-mewt.

Aħna ser inkomplu nippromwovu r-rispett tad-drittijiet tal-bniedem għall-individwi kollha, irrispettivament mill-orjentazzjoni sesswali u l-identità tal-ġeneru, f'konformità mal-Linji Gwida tal-UE dwar id-drittijiet ta' persuni LGBTI.

Permezz ta' djalogi ma' pajjiżi terzi, il-ħidma tagħna f'fora multilaterali, dikjarazzjonijiet pubbliċi, u bl-appoġġ tagħna lis-soċjetà ċivili, l-UE ser tkompli tippromwovi miżuri li jiġġieldu d-diskriminazzjoni u l-vjolenza kontra persuni LGBTI, u tippromwovi attivament id-drittijiet tagħhom.

Il-Pajjiżi Kandidati l-Eks-Repubblika Jugoslava tal-Maċedonja*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidati potenzjal l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna jallinjaw ruħhom ma' din id-Dikjarazzjoni.

* - L-Eks-Repubblika Jugoslava tal-Maċedonja, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.

Dikjarazzjoni mir-Rappreżentant Għoli, Federica Mogherini, f'isem l-Unjoni Ewropea, fl-okkażjoni tal-Jum Internazzjonali kontra l-Omofobija, t-Transfobija u l-Bifobija, 17 ta' Mejju 2015


Il-Kunsill ta' Assoċjazzjoni UE-Turkija kellu t-53 laqgħa tiegħu nhar it-Tnejn, 18 ta' Mejju 2015, fi Brussell.

Din il-laqgħa tmexxiet mis-Sur Mevlüt Çavuşoğlu, il-Ministru għall-Affarijiet Barranin tat-Turkija.

Huwa kien akkumpanjat mis-Sur Volkan Bozkir, il-Ministru għall-Affarijiet tal-UE u n-Negozjatur Ewlieni.

Is-Sur Edgars Rinkēvičs, il-Ministru għall-Affarijiet Barranin tal-Latvja, mexxa d-delegazzjoni tal-UE (f'isem ir-Rappreżentant Għoli tal-UE għall-Affarijiet Barranin u l-Politika ta' Sigurtà, Federica Mogherini).

Is-Sur Johannes Hahn, il-Kummissarju responsabbli għall-Politika Ewropea tal-Viċinat u n-Negozjati għat-Tkabbir, irrappreżenta lill-Kummissjoni Ewropea.

Il-laqgħa pprovdiet opportunità f'waqtha biex jiġu eżaminati r-relazzjonijiet bejn l-UE u t-Turkija u jinqasmu l-fehmiet dwar firxa ta' kwistjonijiet.

Affermat mill-ġdid l-importanza li l-UE tagħti lir-relazzjonijiet tagħha mat-Turkija, bħala pajjiż kandidat u sieħeb ewlieni għall-UE.

L-UE faħħret l-isforzi konsiderevoli li saru mit-Turkija meta ospitat madwar żewġ miljun refuġjat li kienu qed jaħarbu mill-vjolenza fis-Sirja u l-Iraq.

F'dan il-kuntest, l-UE ssottolinjat li l-iżviluppi serji ħafna fir-reġjun, b'mod partikolari fis-Sirja u l-Iraq, jagħmluha kruċjali li d-djalogu u l-kooperazzjoni fuq kwistjonijiet ta' politika barranija jiżdiedu.

L-UE pproponiet li tiżviluppa kooperazzjoni aktar mill-qrib kontra l-ISIL/id-Da'esh u n-netwerks ta' finanzjament tagħha u biex twaqqaf il-fluss ta' ġellieda barranin.

Id-djalogu attiv kontra t-terroriżmu bejn l-UE u t-Turkija ntlaqa' tajjeb flimkien mal-iskambju tal-aħjar prattika dwar il-prevenzjoni tar-radikalizzazzjoni u r-reklutaġġ għat-terroriżmu.

L-UE kkonfermat ukoll l-intenzjoni tagħha li ssaħħaħ il-kooperazzjoni għall-ġlieda kontra t-terroriżmu u ssottolinjat l-importanza li tiġi żviluppata kooperazzjoni tal-pulizija u ġudizzjarja fil-ġlieda kontra t-terroriżmu.

Hija u tirreferi għall-kwistjoni prinċipali tal-migrazzjoni illegali, l-UE tenniet l-impenn tagħha biex issaħħaħ il-kooperazzjoni mat-Turkija fuq il-prevenzjoni ta' flussi ta' migrazzjoni illegali, kif espress ukoll mill-Kunsill Ewropew fit-23 ta' April 2015.

L-UE esprimiet ukoll tħassib dwar iż-żieda sinifikanti fil-qsim irregolari fil-fruntieri tal-baħar ma' Stati Membri tal-UE li huma ġirien.

L-UE rrikonoxxiet li l-kooperazzjoni fuq il-fruntieri bejn naħa u oħra tal-fruntieri tal-art mal-Greċja u l-Bulgarija kienet tjiebet u esprimiet l-apprezzament tad-djalogu żviluppat bejn l-awtoritajiet Torok u l-awtoritajiet tal-Greċja u l-Italja fl-indirizzar tal-migrazzjoni irregolari fuq il-baħar.

L-UE ħeġġet lit-Turkija biex tiżviluppa djalogu bħal dan f'kooperazzjoni sħiħa bil-ħsieb li tevita flussi migratorji illegali fil-Baħar Eġew u l-Mediterran u biex tiġġieled kontra l-faċilitazzjoni tad-dħul klandestin ta' persuni u t-traffikar tal-bnedmin.

L-UE tenniet ukoll li hi tistenna li t-Turkija timplimenta b'mod effettiv u sħiħ il-ftehim ta' riammissjoni bejn l-UE u t-Turkija.

F'dak li għandu x'jaqsam mar-relazzjonijiet tal-UE mat-Turkija, l-UE laqgħet l-impenn imġedded tal-gvern Tork għall-adeżjoni mal-UE.

L-UE ssottolinjat li permezz ta' negozjati attivi u kredibbli dwar l-adeżjoni li jħarsu l-impenji u l-kundizzjonalità stabbilita tal-UE, flimkien mad-dimensjonijiet l-oħra kollha tar-relazzjonijiet bejn l-UE u t-Turkija, ir-relazzjonijiet bejn l-UE u t-Turkija jkunu jistgħu jiksbu l-potenzjal sħiħ tagħhom.

F'dan ir-rigward, l-UE esprimiet il-pożizzjoni ċara tagħha fir-rigward tal-Protokoll Addizzjonali tal-Ftehim ta' Assoċjazzjoni.

Implimentazzjoni sħiħa u mhux diskriminatorja lejn l-Istati Membri kollha tal-UE hija obbligu u bħala tali għandha tiġi onorata.

Din l-implimentazzjoni tista' tagħti spinta sinifikanti lill-proċess ta' negozjar.

Kif enfasizzat mill-Qafas ta' Negozjar, l-UE esprimiet ukoll li hi tistenna li t-Turkija tappoġġa b'mod attiv in-negozjati li għandhom l-għan li tinstab soluzzjoni ġusta, komprensiva u vijabbli tal-problema ta' Ċipru fi ħdan il-qafas tan-NU, skont ir-riżoluzzjonijiet rilevanti tal-Kunsill tas-Sigurtà tan-NU u f'konformità mal-prinċipji li fuqhom hija msejsa l-Unjoni.

L-impenn u l-kontribut tat-Turkija f'termini konkreti għal soluzzjoni komprensiva bħal din huma kruċjali.

Fiċ-ċirkostanzi attwali, l-UE tqis li hu importanti aktar minn qatt qabel li tiġi żgurata klima pożittiva bil-ħsieb li jissoktaw in-negozjati għal soluzzjoni komprensiva għal Ċipru.

L-issoktar tat-taħditiet dwar soluzzjoni fil-15 ta' Mejju 2015 intlaqa' mill-UE.

Kif stqarr fil-konklużjonijiet tiegħu ta' Marzu 2014, il-Kunsill Ewropew esprima li jinsab lest li jagħmel il-parti tiegħu fl-appoġġ tan-negozjati.

Rigward is-sitwazzjoni domestika fit-Turkija, l-UE estendiet l-aktar appoġġ politiku qawwi tagħha għall-isforzi mġedda għal soluzzjoni paċifika tal-kwistjoni Kurda u inkoraġġiet aktar involviment mill-partijiet kollha biex il-proċess jimxi 'l quddiem.

F'dak li għandu x'jaqsam mar-riformi li għaddejjin, l-UE laqgħet l-implimentazzjoni kontinwa ta' riformi adottati fis-snin ta' qabel, u b'mod partikolari miżuri mħabbra fil-pakkett ta' demokratizzazzjoni ta' Settembru 2013.

Madankollu, l-UE esprimiet tħassib dwar indħil bla bżonn mill-eżekuttiv fil-ġudikatura, bidliet frekwenti għal-leġislazzjoni ewlenija mingħajr il-konsultazzjoni meħtieġa tal-partijiet ikkonċernati, u restrizzjonijiet fuq l-aċċess għall-informazzjoni.

Ir-riformi għandhom jipprevedu kontrolli u bbilanċjar xierqa li jiggarantixxu b'mod sħiħ il-libertà, id-demokrazija, l-ugwaljanza, l-istat tad-dritt u r-rispett lejn id-drittijiet tal-bniedem, fosthom id-drittijiet ta' persuni minn minoranzi.

Ir-riformi, inklużi dawk dwar kostituzzjoni ġdida, għandhom jitħejjew skont l-istandards Ewropej, sabiex jissodisfaw kompletament il-kriterji ta' Kopenħagen.

F'dak li għandu x'jaqsam mal-kooperazzjoni ekonomika, l-UE fakkret fir-rabtiet ekonomiċi b'saħħithom bejn it-Turkija u l-UE u l-ħtieġa li jiġi żviluppat djalogu ekonomiku ta' livell għoli.

Maż-żmien, il-progress skont Kapitolu 17 - politika ekonomika u monetarja - għandu jappoġġa aktar dan id-djalogu u jinkoraġġixxi l-allinjament mal-acquis.

Fl-aħħar nett, il-Kunsill ta' Assoċjazzjoni analizza l-istat tar-relazzjonijiet skont il-Ftehim ta' Assoċjazzjoni u l-Unjoni Doganali.

F'dan il-kuntest, l-UE tenniet l-impenn tagħha li tinvolvi ruħha b'mod kostruttiv mat-Turkija biex timmassimizza l-potenzjal tal-Unjoni Doganali u biex issolvi tilwim pendenti.

Kunsill ta' Assoċjazzjoni UE-Turkija


Il-Kunsill ta' Stabilizzazzjoni u ta' Assoċjazzjoni (Kunsill SA) bejn l-Albanija u l-Unjoni Ewropea kellu s-seba' laqgħa tiegħu fit-18 ta' Mejju 2015.

Il-laqgħa kienet ippreseduta mis-Sur Edgars Rinkēvičs, Ministru għall-Affarijiet Barranin tar-Repubblika tal-Latvja, f'isem ir-Rappreżentant Għoli / Viċi President Federica Mogherini.

Il-Kummissarju għall-Politika Ewropea tal-Viċinat u n-Negozjati għat-Tkabbir, is-Sur Johannes Hahn, irrappreżenta lill-Kummissjoni Ewropea.

Id-delegazzjoni Albaniża tmexxiet mis-Sur Ditmir Bushati, Ministru għall-Affarijiet Barranin.

Peress li dan kien l-ewwel Kunsill SA wara d-deċiżjoni tal-Kunsill Ewropew tas-27 ta' Ġunju 2014 biex l-Albanija tingħata l-istatus ta' pajjiż kandidat tal-UE, il-Kunsill SA laqa' dan il-pass importanti ħafna fil-proċess tal-integrazzjoni tal-Albanija fl-UE.

Dan jinvolvi tisħiħ tar-relazzjonijiet bejn l-UE u l-Albanija.

Il-Kunsill SA nnota li r-Rapport ta' Progress tal-Kummissjoni tal-2014 dwar l-Albanija kkonkluda li l-pajjiż għamel aktar progress biex jissodisfa l-kriterji politiċi għas-sħubija, peress li l-pajjiż adotta miżuri ewlenin ta' riforma ġudizzjarja u tal-amministrazzjoni pubblika u ħa passi ulterjuri fil-ġlieda kontra l-korruzzjoni u l-kriminalità organizzata, kif ukoll dwar kwistjonijiet tad-drittijiet tal-bniedem.

Il-Kunsill SA ħa nota tal-konklużjonijiet tal-Kunsill tal-Affarijiet Ġenerali tas-16 ta' Diċembru 2014, li rrikonoxxew l-impenn tal-Albanija fil-ġlieda kontra l-kriminalità organizzata, b'attivitajiet intensifikati ta' infurzar tal-liġi li rriżultaw b'mod partikolari f'ammont ikbar ta' konfiski ta' drogi, kif ukoll f'avvanz fir-riforma ġudizzjarja.

Il-Kunsill SA tenna li l-ftuħ tan-negozjati tal-adeżjoni ser jiġi kkunsidrat mill-Kunsill Ewropew, f'konformità mal-prattika stabbilita, ladarba l-Kummissjoni tkun ivvalutat li l-Albanija kisbet il-livell meħtieġ ta' konformità mal-kriterji tas-sħubija.

L-Albanija esprimiet it-tama li d-deċiżjoni li jinfetħu n-negozjati tal-adeżjoni ser issir permezz ta' proċess kredibbli u prevedibbli, abbażi tal-progress tal-pajjiż fl-issodisfar tal-ħames prijoritajiet ewlenin.

L-UE nnotat li għad fadal xi sfidi.

Hija ssottolinjat li l-Albanija għandha bżonn tintensifika l-isforzi tagħha għar-riformi, b'mod partikolari fir-rigward tal-ħames prijoritajiet ewlenin, speċjalment fl-oqsma tal-istat tad-dritt.

Barra minn hekk, l-UE ħeġġet lill-Albanija biex tikkonsolida l-kisbiet tar-riformi li diġà twettqu u biex tiggarantixxi implimentazzjoni sostnuta.

Il-Kunsill SA fakkar li l-UE tibqa' impenjata għalkollox favur l-integrazzjoni tal-Albanija fl-UE u ser tibqa' tappoġġa lill-pajjiż f'dan il-proċess.

L-UE laqgħet l-impenn tal-awtoritajiet Albaniżi biex isegwu l-aġenda ta' riforma domestika, kif ikkonfermat fil-qafas tal-laqgħat ta' Djalogu ta' Livell Għoli.

Il-Kunsill SA nnota li d-djalogu politiku kostruttiv u inklużiv fil-parlament bejn il-maġġoranza fil-gvern u l-oppożizzjoni hija essenzjali għas-sostenibbiltà tar-riformi relatati mal-integrazzjoni Ewropea.

F'dan il-kuntest, l-UE laqgħet il-ftehim politiku li ntlaħaq fl-24 ta' Diċembru 2014 bejn il-partiti u stiednet lill-partijiet ikkonċernati Albaniżi kollha biex jiżguraw l-implimentazzjoni responsabbli tiegħu.

Il-Kunsill SA laqa' wkoll l-istabbiliment tal-Kunsill Nazzjonali għall-Integrazzjoni Ewropea, ippresedut mill-oppożizzjoni, bħala strument importanti għal dan l-approċċ globali għal riformi relatati mal-UE.

Madankollu, l-UE nnotat bi tħassib tensjonijiet politiċi persistenti fost l-atturi politiċi.

L-UE ssottolinjat l-importanza li jiġi żgurat li l-elezzjonijiet lokali li ġejjin isiru f'konformità mal-istandards rilevanti.

Jeħtieġ li l-korpi amministrattivi elettorali jwettqu dmirijiethom b'mod indipendenti u għandha tiġi żgurata l-applikazzjoni sħiħa tal-qafas leġislattiv rilevanti.

L-UE fakkret li dawn l-elezzjonijiet jipprovdu opportunità oħra sabiex l-Albanija turi impenn lejn l-implimentazzjoni tal-qbil politiku ta' Diċembru fir-rigward tal-indirizzar tal-kwistjoni ta' persuni b'rekords kriminali f'kariga pubblika.

Il-Kunsill SA nnota li r-riforma tal-amministrazzjoni pubblika tibqa' prijorità ewlenija għall-Albanija u hija wkoll wieħed mill-pilastri fundamentali tal-proċess ta' tkabbir tal-UE.

L-abbiltà li tilqa' l-isfidi tal-

tal-UE tiddependi ħafna minn amministrazzjoni pubblika depolitiċizzata u effiċjenti.

L-UE laqgħet il-passi meħuda mill-Albanija s'issa biex timplimenta l-Liġi l-ġdida tas-Servizz Ċivili, iżda wissiet kontra kwalunkwe emenda għal din il-liġi li tista' ddgħajjef il-perspettiva fit-tul u l-impenn tal-Albanija biex tiżviluppa servizz ċivili professjonali, ibbażat fuq il-mertu u depolitiċizzat.

L-UE laqgħet ukoll l-adozzjoni reċenti tal-Istrateġija għar-Riforma tal-Amministrazzjoni Pubblika għall-2015-2020 u l-Kodiċi l-ġdid tal-Proċeduri Amministrattivi, u appellat biex dawn jiġu implimentati.

Il-Kunsill SA nnota li r-riforma tas-sistema ġudizzjarja tibqa' sfida ewlenija.

L-indipendenza, l-imparzjalità, it-trasparenza, l-effiċjenza u l-kontabbiltà tas-sistema ġudizzjarja huma elementi ċentrali fil-valutazzjoni tal-kriterji politiċi għall-adeżjoni fl-UE, u huma kruċjali biex tiġi żgurata l-osservanza tal-istat tad-dritt u għal progress fil-ġlieda kontra l-korruzzjoni u l-kriminalità organizzata.

L-UE ssottolinjat l-importanza ta' proċess ta' riforma ġudizzjarja komprensiv u inklużiv u ħeġġet lill-Albanija biex tkompli bl-involviment tagħha mas-soċjetà ċivili u mal-Kummissjoni Ewropea għad-Demokrazija permezz tad-Dritt - il-Kummissjoni ta' Venezja - tal-Kunsill tal-Ewropa.

Il-Kunsill SA nnota li l-ġlieda kontra l-korruzzjoni tibqa' prijorità ewlenija għall-Albanija.

L-UE laqgħet l-impenn tal-Albanija li ssaħħaħ l-isforzi għall-prevenzjoni tal-korruzzjoni u l-ġlieda kontriha.

Il-qafas leġislattiv u l-koordinazzjoni u l-monitoraġġ tal-politika ġew imsaħħa, inkluż permezz tal-adozzjoni tal-istrateġija u l-pjan ta' azzjoni kontra l-korruzzjoni.

L-UE ssottolinjat l-importanza tal-implimentazzjoni effettiva tal-pjan ta' azzjoni kif ukoll tal-monitoraġġ tiegħu.

L-UE rrikonoxxiet it-tnedija ta' portal web online fejn iċ-ċittadini jistgħu jressqu ilmenti u jiddenunzjaw każijiet ta' korruzzjoni, u enfasizzat l-importanza li l-każijiet jiġu ttrattati u segwiti b'mod xieraq.

L-istabbiliment ta' rekord sod ta' investigazzjonijiet proattivi, prosekuzzjonijiet u kundanni f'każijiet ta' korruzzjoni fil-livelli kollha jibqa' sforz ewlieni.

Il-Kunsill SA nnota li l-ġlieda kontra l-kriminalità organizzata tibqa' prijorità ewlenija għall-Albanija.

Huwa nnota xi xejriet pożittivi f'għadd ta' oqsma b'intensifikazzjoni tal-attivitajiet tal-infurzar tal-liġi, u appella sabiex dawn l-isforzi jiżdiedu biex jinbena rekord sod u kredibbli fit-tkissir tan-netwerks ta' kriminalità organizzata u fil-ġlieda kontra kull forma ta' attività kriminali fil-livelli kollha.

Il-qafas legali fis-seħħ jeħtieġ jiġi implimentat b'mod sħiħ, u x-xkiel għal investigazzjonijiet effettivi għandu jitneħħa, inkluż bl-adozzjoni ta' emendi għall-Kodiċi ta' Proċedura Kriminali.

L-UE tenniet l-impenn tagħha fir-rigward tas-sistema ta' vjaġġar fuq perjodu qasir mingħajr viża għall-Albanija u nnotat l-isforzi tal-awtoritajiet Albaniżi biex tiġi żgurata l-osservazzjoni tal-kondizzjonijiet marbuta mal-liberalizzazzjoni tal-viża.

Madankollu l-UE nnotat li applikazzjonijiet għall-ażil li huma manifestament bla bażi baqgħu jiġu ppreżentati minn għadd dejjem jikber ta' ċittadini Albaniżi lill-Istati Membri tal-UE u l-pajjiżi assoċjati ta' Schengen.

L-UE tistieden lill-awtoritajiet Albaniżi biex jimplimentaw kemm miżuri fuq perjodu qasir kif ukoll dawk fit-tul immirati biex jiġġieldu kontra dan il-fenomenu negattiv, inkluż billi jsegwu l-aħħar sett ta' rakkomandazzjonijiet maħruġ mill-Kummissjoni Ewropea fil-qafas tal-Mekkaniżmu ta' Monitoraġġ Wara l-Liberalizzazzjoni tal-Viża.

L-UE nnotat li l-Albanija għamlet sforzi biex issaħħaħ il-ħarsien tad-drittijiet fundamentali, b'mod partikolari permezz tat-titjib tal-qafas leġislattiv, u enfasizzat il-ħtieġa ta' implimentazzjoni effettiva.

L-UE appellat għal aktar sforzi, b'mod partikolari billi tkompli ssaħħaħ il-protezzjoni ta' persuni li jappartjenu għal minoranzi.

F'dan il-qasam speċifiku ta' politika, l-adozzjoni ta' qafas leġislattiv komprensiv, f'konformità mal-istandards rilevanti Ewropej u internazzjonali, tibqa' objettiv importanti li għad irid jintlaħaq.

L-UE laqgħet il-fatt li l-Albanija għamlet xi ftit aktar progress fi triqtha biex issir ekonomija tas-suq li tiffunzjona.

L-UE tinnota li l-ekonomija tal-Albanija kompliet tikber u li l-Albanija żammet l-istabbiltà makroekonomika; madankollu, il-pajjiż xorta għadu qed jiffaċċja sfidi sinifikanti.

F'konformità mal-Konklużjonijiet Konġunti tad-Djalogu Ekonomiku u Finanzjarju bejn l-UE, il-Balkani tal-Punent u t-Turkija, l-Albanija hija mistiedna tagħmel aktar sforzi biex il-finanzi pubbliċi jitpoġġew fuq bażi sostenibbli, filwaqt li tippreżerva spazju fiskali għal investmenti pubbliċi li jsaħħu t-tkabbir u li huma meħtieġa b'mod urġenti.

Fil-qasam tal-kooperazzjoni finanzjarja, l-UE nnotat rekord sodisfaċenti fl-implimentazzjoni tal-biċċa l-kbira tal-proġetti ta' assistenza.

Sar progress ġenerali biex jingħelbu diversi diffikultajiet pendenti.

Madankollu, f'xi każijiet, għadhom jippersistu problemi marbuta mal-allokazzjoni f'waqtha ta' approprjazzjonijiet suffiċjenti mill-baġit tal-istat Albaniż għal spejjeż operattivi u ta' manutenzjoni.

L-UE laqgħet l-impenn sħiħ tal-awtoritajiet Albaniżi fit-tħejjija tal-IPA II, b'mod partikolari l-kooperazzjoni tajba fil-konsultazzjonijiet għall-finalizzazzjoni tal-approċċ strateġiku tal-perjodu li jmiss u fit-tħejjija tad-dokumenti tal-ippjanar settorjali għall-IPA 2015.

Il-Kunsill SA laqa' l-parteċipazzjoni attiva kontinwa tal-Albanija f'inizjattivi u strutturi reġjonali fix-Xlokk tal-Ewropa u r-relazzjonijiet tajbin tagħha mal-pajjiżi ġirien u l-attitudni kostruttiva tagħha fuq livell reġjonali.

F'dan il-kuntest, l-UE faħħret lill-Presidenza Albaniża fil-Kariga għall-ħidma u l-isforzi investiti s'issa fit-tisħiħ ulterjuri tas-SEECP.

Hija stiednet lill-Albanija tibqa' impenjata għal involviment pożittiv fir-reġjun, inkluż permezz tal-konklużjoni ta' konvenzjonijiet bilaterali, u biex tkompli tippromwovi l-kooperazzjoni reġjonali.

L-UE tenniet li r-relazzjonijiet tajbin mal-pajjiżi ġirien u l-istabbiltà reġjonali huma elementi essenzjali tal-Proċess ta' Stabbilizzazzjoni u ta' Assoċjazzjoni u wissiet kontra kwalunkwe dikjarazzjoni li jkollha implikazzjonijiet għar-relazzjonijiet tajbin mal-pajjiżi ġirien.

Il-Kunsill SA laqa' l-allinjament sħiħ tal-Albanija mad-dikjarazzjonijiet tal-PESK u mad-deċiżjonijiet tal-Kunsill.

Is-seba' laqgħa tal-Kunsill ta' Stabbilizzazzjoni u ta' Assoċjazzjoni bejn l-Albanija u l-UE


Illum (it-18 ta' Mejju) il-Kunsill qabel li jistabbilixxi operazzjoni militari tal-UE - EUNAVFOR Med- biex jisfratta l-mudell kummerċjali ta' dawk li jiffaċilitaw id-dħul klandestin u t-traffikanti ta' persuni fil-Mediterran.

Din id-deċiżjoni, li hija element wieħed tar-reazzjoni komprensiva tal-UE għall-isfida tal-migrazzjoni, ser tippermetti l-bidu formali tal-ippjanar operazzjonali għall-operazzjoni navali.

L-EUNAVFOR Med ser titmexxa f'fażijiet sekwenzjali u f'konformità mar-rekwiżiti tad-dritt internazzjonali.

L-ippjanar tal-operazzjoni u l-fażi inizjali ta' sorveljanza u valutazzjoni tan-netwerks tal-faċilitazzjoni tad-dħul klandestin u tat-traffikar tal-bniedem fin-Nofsinhar tal-Mediterran Ċentrali ser jitwettqu mill-iktar fis possibbli.

It-tieni u t-tielet fażi tal-operazzjoni jagħmlu ħidma biex jitfittxu, jinqabdu u jitkissru l-assi ta' kuntrabandisti, abbażi tad-dritt internazzjonali u fi sħubija mal-awtoritajiet Libjani.

Il-kwartieri ġenerali tal-operazzjoni EUNAVFOR Med ser ikunu f'Ruma u l-Kontra Armirall Enrico Credendino (Italja) inħatar Kmandant tal-Operazzjoni.

L-ispejjeż komuni tal-operazzjoni huma stmati li jilħqu €11.82 miljun għal fażi inizjali ta' xahrejn flimkien ma' mandat inizjali ta' 12-il xahar.

L-operazzjoni tal-PSDK tal-UE tagħmel parti minn sett ta' miżuri komprensivi maħsuba biex iwieġbu għal bżonn immedjat li jiġu salvati l-ħajjiet, jiġu indirizzati sitwazzjonijiet ta' emerġenza iżda wkoll biex jiġu indirizzati l-kawżi fundamentali tal-migrazzjoni irregolari kif intalab mill-Kunsill Ewropew fit-23 ta' April 2015.

It-tnedija tal-operazzjoni navali tal-UE ser tkun fuq l-aġenda tal-Kunsill Affarijiet Barranin f'Ġunju.

Ara l-paġna tal-laqgħa

Il-Kunsill jistabbilixxi operazzjoni navali tal-UE biex tfixkel lil dawk li jiffaċilitaw id-dħul klandestin ta' persuni fil-Mediterran


L-UE tikkundanna t-tentattiv ta' kolp ta' stat fil-Burundi kif ukoll kull att ta' vjolenza u ta' xkiel tal-ordni kostituzzjonali, irrispettivament mill-awturi, u tfakkar fil-ħtieġa urġenti espressa mill-Unjoni Afrikana lill-partijiet ikkonċernati Burundjani kollha biex isolvu t-tilwim tagħhom b'mod paċifiku.

L-Unjoni Ewropea (UE) tesprimi t-tħassib serju tagħha dwar is-sitwazzjoni fil-Burundi, ikkaratterizzata, wara dan it-tentattiv, minn fraġilità kbira u mir-riskju li jintensifikaw id-diviżjonijiet fis-soċjetà Burundjana.

Hija tappella lill-partijiet kollha, il-gvern, is-servizzi tas-sigurtà, il-gruppi politiċi kollha inkluż il-movimenti tagħhom taż-żgħażagħ, biex iżommu lura minn kwalunkwe azzjoni li tista' żżid it-tensjoni fil-Burundi, biex iqisu l-aħjar interess tal-pajjiż u jfittxu soluzzjonijiet li jirrispettaw il-ftehimiet ta' Arusha, pedament li fuqu nbnew il-paċi u d-demokrazija.

L-UE titlob b'mod partikolari lill-forzi armati u tas-sigurtà tal-Burundi biex jitrażżnu, iżommu n-newtralità tagħhom u jiżguraw il-protezzjoni tal-popolazzjoni ċivili.

Hija tappella wkoll biex il-proċedimenti ġudizzjarji kontra l-awturi allegati tal-kolp ta' stat jirrispettaw id-drittijiet ta' difiża u r-regoli tal-istat tad-dritt.

Issa huwa essenzjali li l-awtoritajiet, il-forzi politiċi u s-soċjetà ċivili jimpenjaw ruħhom fi djalogu politiku inklużiv u trasparenti.

Dan id-djalogu għandu jwassal għal proċess politiku li jirrispetta t-termini stabbiliti fil-kostituzzjoni u l-istituzzjonijiet tiegħu, kif ukoll il-prinċipji fundamentali tal-Ftehim ta' Arusha għall-paċi u r-rikonċiljazzjoni tal-2000, b'tali mod li tiġi żgurata t-tkomplija tal-proċess elettorali b'mod kunsenswali.

L-UE tappella għall-ħtieġa ta' verifika ġdida -- matul id-djalogu politiku inklużiv -- tal-kondizzjonijiet meħtieġa biex il-proċess elettorali jkun kredibbli, trasparenti u mhux vjolenti.

Hija tappella għar-rispett tal-libertajiet fundamentali u sabiex tiġi żgurata, b'mod partikolari, il-libertà ta' opinjoni, ta' espressjoni u tal-istampa kif ukoll ta' dimostrazzjoni paċifika.

F'dan ir-rigward, hija taqbel ma' u tappoġġa l-konklużjoni tas-Summit tal-Komunità tal-Afrika tal-Lvant (EAC) li m'hemmx il-kondizzjonijiet adatti biex jiġu organizzati elezzjonijiet u li huwa essenzjali li dawn jiġu posposti, sa fejn permess mill-kostituzzjoni.

L-UE tfakkar li l-appoġġ tagħha għall-proċess elettorali u l-preżenza effettiva tal-Missjoni ta' Osservazzjoni Elettorali tagħha huma marbuta mill-qrib ma' dawn il-kondizzjonijiet.

Kemm il-maġġoranza kif ukoll l-oppożizzjoni għandhom jassumu r-responsabbiltajiet tagħhom biex jiżguraw ambjent adatt biex isiru l-elezzjonijiet.

F'dan il-kuntest, l-UE tenfasizza l-importanza tal-Pjan Direzzjonali miftiehem bejn il-gvern u l-atturi politiċi kollha f'Marzu 2013 dwar it-tħejjija ta' elezzjonijiet demokratiċi u ħielsa fil-Burundi.

L-UE tesprimi l-appoġġ kollu tagħha għall-isforzi tan-Nazzjonijiet Uniti (NU), b'mod partikolari l-Mibgħut Speċjali tas-Segretarju Ġenerali għar-Reġjun tal-Lagi l-Kbar, Saïd Djinnit, għall-azzjoni tal-Unjoni Afrikana (UA) immexxija mill-ex Prim Ministru Edem Kodjo, u għall-inizjattivi tal-Komunità tal-Afrika tal-Lvant, bil-ħsieb li jiġi ffaċilitat id-djalogu bejn il-partijiet u li jiġi żgurat li jerġa' jkun hemm stabbiltà.

Hija ser issegwi b'interess id-diskussjonijiet tas-Summit li jmiss tal-EAC.

L-UE tinsab lesta li tikkontribwixxi għal dawn l-isforzi u titlob lill-partijiet kollha kkonċernati fil-Burundi biex jimpenjaw ruħhom b'mod sinċier f'dan id-djalogu, fil-livell adatt u fi spirtu ta' kompromess u rikonċiljazzjoni.

L-UE tfaħħar partikolarment lill-UA għad-deċiżjoni tagħha li tibgħat, mill-aktar fis possibbli, osservaturi tad-drittijiet tal-bniedem fil-Burundi, sabiex jieħdu kont tal-ksur u jieħdu azzjoni għar-riżoluzzjoni tal-konflitti fil-livell lokali.

L-UE tesprimi wkoll it-tħassib tagħha dwar l-ispustament fuq skala kbira ta' persuni kkawżat minn dawn it-tensjonijiet politiċi u t-tħassib tagħha dwar is-sitwazzjoni umanitarja li sejra għall-agħar, speċjalment għal gruppi vulnerabbli, b'mod partikolari n-nisa u t-tfal.

Hija tqis li hemm riskju kbir għal reġjun li diġà ddgħajjef.

Hija tafferma l-appoġġ tagħha għall-isforzi tal-atturi umanitarji fir-reġjun u lill-pajjiżi ġirien fl-isforzi tagħhom li jospitaw lir-refuġjati li qed jaħarbu mill-insigurtà u l-vjolenza.

L-UE tfakkar li s-sħubija tagħha mal-Burundi hija rregolata mill-Ftehim ta' Cotonou.

Huwa importanti li kull parti tirrispetta t-termini tal-Ftehim u tiżgura li jintlaħqu l-obbligi li jirriżultaw mill-Ftehim, b'mod partikolari fil-qasam tar-rispett għad-drittijiet tal-bniedem.

Id-dispożizzjonijiet tal-Ftehim ippermettew, għal diversi xhur, li jsir djalogu politiku msaħħaħ mal-awtoritajiet Burundjani.

Skont l-iżviluppi futuri, l-UE tinsab lesta li tikkunsidra l-adozzjoni ta' miżuri possibbli, inkluż fil-qasam tal-kooperazzjoni.

Hija tesprimi d-determinazzjoni tagħha li tieħu, skont il-każ, u bl-appoġġ tal-Kunsill tas-Sigurtà tan-NU, il-miżuri kollha meħtieġa kontra l-atturi Burundjani li l-azzjoni tagħhom twassal għal aktar vjolenza u tfixkel it-tfittxija għal soluzzjoni politika.

Hija tissottolinja li m'għandux ikun hemm impunità għal dawk responsabbli għal ksur serju tad-drittijiet tal-bniedem, li għandhom jinżammu kriminalment responsabbli.

Ara l-paġna tal-laqgħa

Konklużjonijiet tal-Kunsill dwar il-Burundi


Il-Kunsill ta' Kooperazzjoni bejn l-Unjoni Ewropea (UE) u r-Repubblika tal-Użbekistan kellu t-tnax-il laqgħa tiegħu t-Tnejn, 18 ta' Mejju 2015.

Il-Kunsill ta' Kooperazzjoni afferma mill-ġdid l-impenn taż-żewġ partijiet li jaraw ir-relazzjonijiet bilaterali tagħhom imsaħħa f'għadd ta' oqsma u għamel rendikont tal-progress li sar mill-ħdax-il Kunsill ta' Kooperazzjoni bejn l-UE u r-Repubblika tal-Użbekistan f'Marzu 2014 'l hawn, fost l-oħrajn fl-implimentazzjoni tal-Istrateġija tal-UE għall-Asja Ċentrali.

Il-Kunsill ta' Kooperazzjoni enfasizza l-intensifikazzjoni tad-djalogu politiku bejn l-UE u r-Repubblika tal-Użbekistan matul l-aħħar snin.

Il-Kunsill ta' Kooperazzjoni tenna d-dedikazzjoni tiegħu għal implimentazzjoni komprensiva tal-Istrateġija tal-UE għall-Asja Ċentrali, kemm fuq bażi reġjonali kif ukoll nazzjonali, laqa' l-involviment tal-Użbekistan f'inizjattivi reġjonali tal-UE għall-Asja Ċentrali u ddiskuta l-orjentazzjonijiet possibbli b'rabta ma' din l-analiżi tal-istrateġija UE-Asja Ċentrali. l-UE esprimiet l-istennija tagħha li tara lill-Użbekistan jieħu sehem attiv fid-Djalogu ta' Livell Għoli bejn l-UE u l-Asja Ċentrali dwar is-Sigurtà kif ukoll fil-proġetti ta' kooperazzjoni reġjonali tal-UE dwar id-drogi (CADAP) u l-ġestjoni tal-fruntieri (BOMCA).

Il-Kunsill ta' Kooperazzjoni ddiskuta wkoll għadd ta' kwistjonijiet ta' interess għaż-żewġ partijiet, partikolarment ir-riformi politiċi, l-istat tad-dritt u d-drittijiet tal-bniedem, ir-relazzjonijiet kummerċjali u ekonomiċi, il-kooperazzjoni fl-enerġija, l-edukazzjoni, il-kooperazzjoni reġjonali fl-Asja Ċentrali u kwistjonijiet internazzjonali.

L-UE laqgħet ir-rieda tal-Użbekistan li tiddiskuti dwar id-drittijiet tal-bniedem mal-UE b'mod dejjem aktar miftuħ fid-Djalogu dwar id-Drittijiet tal-Bniedem.

Iż-żewġ naħat eżaminaw is-sitwazzjoni f'dak li għandu x'jaqsam mad-drittijiet tal-bniedem u l-libertajiet fundamentali fl-Użbekistan, speċjalment f'oqsma ewlenin ta' tħassib għall-UE.

L-UE laqgħet l-adozzjoni ta' Pjan ta' Azzjoni Nazzjonali bil-għan li jiżgura l-implimentazzjoni tar-rakkomandazzjonijiet aċċettati mill-Użbekistan fl-eżerċizzju ta' Eżami Perjodiku Universali tal-2013 u ħeġġet ħafna lill-Użbekistan biex isaħħaħ il-kooperazzjoni tiegħu man-Nazzjonijiet Uniti biex jiżgura li dan il-Pjan jiġi implimentat tajjeb u ssorveljat kif xieraq, f'kooperazzjoni ma' sħab internazzjonali.

L-UE esprimiet ir-rieda tagħha li tappoġġa lill-Użbekistan f'dan l-eżerċizzju ta' kooperazzjoni internazzjonali.

L-UE laqgħet il-momentum dejjem akbar fil-kooperazzjoni bejn l-Użbekistan u l-Organizzazzjoni Internazzjonali tax-Xogħol, b'mod partikolari fuq ix-xogħol tat-tfal, u ħadet nota tas-sejbiet pożittivi tal-Organizzazzjoni Internazzjonali tax-Xogħol dwar il-ħsad tal-qoton tal-2014, li jikkorraboraw il-konklużjonijiet tal-Missjoni ta' Monitoraġġ ta' Livell Għoli tal-Organizzazzjoni Internazzjonali tax-Xogħol dwar ix-xogħol tat-tfal matul il-ħsad tal-qoton tal-2013 u r-rapport sussegwenti tal-Kumitat ta' Esperti tal-Organizzazzjoni Internazzjonali tax-Xogħol tal-2014.

L-UE laqgħet l-adozzjoni fl-2014 ta' programm tal-pajjiżi ta' Xogħol Deċenti bejn l-Użbekistan u l-Organizzazzjoni Internazzjonali tax-Xogħol li jkopri, minbarra x-xogħol tat-tfal, kwistjonijiet aktar ġenerali ta' xogħol.

L-UE appellat lill-Użbekistan biex jinvolvi ruħu aktar mal-Organizzazzjoni Internazzjonali tax-Xogħol fuq l-implimentazzjoni tal-konvenzjonijiet tal-Organizzazzjoni Internazzjonali tax-Xogħol u biex jindirizza l-kwistjonijiet pendenti kollha marbutin max-xogħol, partikolarment aspetti marbutin max-xogħol furzat.

L-UE laqgħet b'sodisfazzjon id-diskussjonijiet kostruttivi li għaddejjin bejn l-Użbekistan u l-Organizzazzjoni Internazzjonali tax-Xogħol dwar dan.

Il-Kunsill ta' Kooperazzjoni enfasizza l-potenzjal kbir tal-komponent ekonomiku u kummerċjali tar-relazzjonjiet bejn l-UE u l-Użbekistan u ddiskuta kif tista' tittejjeb il-klima tan-negozju u l-investiment.

L-UE tenniet l-appoġġ tagħha għall-pjan tal-Użbekistan li jissieħeb fl-Organizzazzjoni Dinjija tal-Kummerċ u r-rieda tagħha li tipprovdi għajnuna għal dan l-għan.

Il-Kunsill ta' Kooperazzjoni laqa' l-progress li diġà sar lejn il-ħolqien ta' Kunsill tan-Negozju u l-Investiment bil-għan li jippromwovi l-kummerċ u l-investiment bilaterali bejn l-UE u l-Użbekistan, u r-rieda taż-żewġ partijiet li jistabbilixxu dan il-korp il-ġdid bl-inqas dewmien possibbli.

Il-Kunsill ta' Kooperazzjoni nnota l-fehmiet konverġenti tal-UE u l-Użbekistan dwar il-prijoritajiet ewlenin tal-kooperazzjoni bilaterali għall-iżvilupp tal-UE li għaddejja mal-Użbekistan, li hija kkonċentrata fuq is-settur tal-iżvilupp rurali.

Il-Kunsill ta' Kooperazzjoni enfasizza l-interess reċiproku tal-UE u l-Użbekistan f'kooperazzjoni msaħħa fil-qasam tal-enerġija u ssottolinja l-importanza ta' implimentazzjoni effettiva tal-Memorandum ta' Qbil bilaterali dwar l-enerġija.

Fil-qasam tal-edukazzjoni, l-UE ssottolinjat l-importanza ta' programmi tal-UE fl-edukazzjoni għolja u l-edukazzjoni teknika u vokazzjonali li jistgħu jrawmu l-iżvilupp soċjoekonomiku u ħeġġet lill-Użbekistan biex igawdi b'mod attiv minn dawn il-programmi.

F'dan ir-rigward, l-Użbekistan ġie mistieden jattendi l-ewwel konferenza Ministerjali bejn l-UE u l-Asja Ċentrali dwar l-Edukazzjoni f'Riga fil-25 u s-26 ta' Ġunju 2015.

Il-Kunsill ta' Kooperazzjoni ddiskuta l-kooperazzjoni reġjonali fl-Asja Ċentrali u kwistjonijiet internazzjonali, fosthom l-Afganistan.

Il-Kunsill ta' Kooperazzjoni ssottolinja l-importanza tal-kooperazzjoni reġjonali fl-Asja Ċentrali bħala mezz effettiv ta' prevenzjoni ta' kunflitti u żvilupp soċjoekonomiku fir-reġjun.

F'dan il-kuntest, il-Kunsill ta' Kooperazzjoni ssottolinja wkoll l-importanza li s-sħab tal-Asja Ċentrali jfittxu soluzzjoni sostenibbli għall-kwistjonijiet ta' ġestjoni tal-ilma, sigurtà u enerġija fir-reġjun, li tqis l-interessi tal-pajjiżi kollha u tippreserva l-għaqda fir-reġjun, f'konformità mal-konvenzjonijiet internazzjonali rilevanti dwar l-ilma u l-prinċipji ta' gwida dwar id-Diplomazija tal-UE fil-Qasam tal-Ilma adottati f'Lulju 2013.

Il-Kunsill ta' Kooperazzjoni nnota l-importanza tal-kooperazzjoni bejn l-UE u l-Użbekistan biex jippromwovu l-istabbiltà reġjonali u jħabbtu wiċċhom ma' sfidi esterni.

Il-Kunsill ta' Kooperazzjoni tmexxa mill-Eċċellenza Tiegħu Abdulaziz KAMILOV, il-Ministru għall-Affarijiet Barranin tar-Repubblika tal-Użbekistan.

Id-delegazzjoni tal-UE tmexxiet mill-Eċċellenza Tiegħu Edgars Rinkevics, il-Ministru għall-Affarijiet Barranin tar-Repubblika tal-Latvja f'isem ir-Rappreżentant Għoli tal-UE għall-Affarijiet Barranin u l-Politika ta' Sigurtà fil-kariga tagħha bħala President tal-Kunsill Affarijiet Barranin tal-UE.

Ara l-paġna tal-laqgħa

It-tnax-il laqgħa tal-Kunsill ta' Kooperazzjoni bejn l-Unjoni Ewropea u r-Repubblika tal-Użbekistan


Dalgħodu jiena esprimejt il-kondoljanzi tiegħi lill-President Aliyev u lill-familji u l-ħbieb tal-vittmi tan-nirien fatali fl-appartament f'Baku.

Qed inħoss għalihom kollha.

Filwaqt li jiddispjaċini li minħabba dan l-avveniment traġiku l-President Aliyev mhux se jattendi għas-Summit tas-Sħubija tal-Lvant f'Riga, illum u għada, nifhem il-bżonn tiegħu li jkun fost il-poplu f'dan il-mument diffiċli.

Matul it-telefonata tagħna ddiskutejna wkoll is-Sħubija tal-Lvant u r-relazzjonijiet bilaterali bejn l-Ażerbajġan u l-Unjoni Ewropea.

Ikkonfermajna mil-ġdid l-impenn qawwi reċiproku għas-Sħubija u biex inkomplu niżviluppaw ir-relazzjonijiet bejn l-UE u l-Ażerbajġan.

Aħna lqajna l-fatt li n-negozjati dwar ftehim ġdid bejn l-UE u l-Ażerbajġan waslu biex jibdew.

Fl-aħħar nett, aċċettajt bi pjaċir l-istedina tal-President Aliyev biex inżur l-Ażerbajġan.

Ara l-paġna tal-laqgħa

Dikjarazzjoni mill-President tal-Kunsill Ewropew Donald Tusk wara t-telefonata tiegħu mal-President Aliyev tal-Ażerbajġan fil-21 ta' Mejju 2015


Jien ġejt Riga bi tliet messaġġi sempliċi u ċari ħafna.

L-ewwel nett, l-Unjoni Ewropea żammet iebes u baqgħet għaddejja f'din it-triq.

Minkejja l-intimidazzjoni, l-aggressjoni u saħansitra l-gwerra tas-sena l-oħra, l-Unjoni Ewropea hija impenjata aktar minn qatt qabel għas-sħab tal-Lvant tagħna.

Il-preżenza rekord ta' 25 minn 28 mexxej tal-UE tagħti prova ta' dan il-punt.

Illum jien assolutament ċert li s-Sħubija tal-Lvant hija prijorità komuni tagħna - madwar l-Ewropa, mhux biss għall-partijiet tal-Lvant u ċentrali tal-kontinent tagħna kif kien il-każ ħames snin ilu.

It-tieni nett, l-Unjoni Ewropea trid tagħmel progress fir-relazzjonijiet tagħha mas-sħab kollha tagħna tas-Sħubija tal-Lvant.

Dan ifisser li nfasslu l-kooperazzjoni tagħna apposta għall-ħtiġijiet, ir-rieda u naturalment l-għażliet sovrani tagħhom.

Aħna rridu ngħinuhom jgħinu lilhom infushom ibiddlu s-soċjetajiet tagħhom għall-ġid taċ-ċittadini tagħhom, li jfisser ukoll li huma jsiru aktar reżiljenti għal pressjoni minn barra.

It-tielet nett, l-Unjoni Ewropea hija sieħeb li tista' toqgħod fuqu għal żmien twil.

Naf sew li aħna lkoll ħerqana għall-bidla, iżda jeħtieġ li neżerċitaw il-paċenzja strateġika tagħna.

Is-Summit ta' Riga mhux qed isir biex jitħabbru passi ta' ġgant 'il quddiem.

Le: is-sħubija tagħna ser timxi 'l quddiem pass pass, bħalma nbniet l-Unjoni Ewropea, u f'dan il-kuntest pass pass tfisser li tassew isir progress fil-kummerċ, l-enerġija, il-mobilità u r-riformi li huwa wkoll fl-aħjar interess tas-sħab tagħna u l-Ewropa kollha kemm hi.

Bħala kumment tal-aħħar ippermettuli nwieġeb lil dawk li jsostnu li s-Sħubija tal-Lvant hija diretta kontra r-Russja.

Mhijiex.

Is-Sħubija tal-Lvant mhijiex kompetizzjoni ta' sbuħija bejn ir-Russja u l-Unjoni Ewropea.

Iżda, biex inkun onest, is-sbuħija tgħodd.

Kieku r-Russja tkun aktar ġentili, aktar affaxxinanti, aktar attraenti, forsi ma jkollhiex tpatti għan-nuqqasijiet tagħha bit-tattiki ta' bullying distruttivi u aggressivi tagħha kontra l-ġirien tagħha.

Grazzi.

Ara l-paġna tal-laqgħa

Kummenti mill-President Donald Tusk qabel is-summit dwar is-Sħubija tal-Lvant f'Riga


Insellmilkom.

Qabel xejn, ippermettuli nibda billi nesprimi l-gratitudni sinċiera tal-ospitalità, lilek Prim Ministru Laimdota Straujuma u lill-Presidenza Latvjana, għall-ħidma kollha li wettaqtu fit-tħejjija tas-Summit.

Ninsab kuntent nara dan il-livell għoli ta' parteċipazzjoni minn kulħadd.

Dan jibgħat messaġġ qawwi ħafna dwar l-impenn tagħna għas-Sħubija tal-Lvant.

Dan il-messaġġ tal-impenn qawwi, konsistenti u kontinwu tagħna għas-Sħubija tal-Lvant u għal kull pajjiż sieħeb tagħna hu l-messaġġ prinċipali ta' dan is-summit.

U huwa messaġġ meħtieġ fid-dawl tat-taqlib, l-aggressjoni, l-intimidazzjoni fis-snin li għaddew u saħansitra gwerra f'din il-parti tal-Ewropa.

Is-Sħubija tal-Lvant hija l-qafas tagħna ta' involviment li joffri assoċjazzjoni politika u kooperazzjoni ekonomika aktar mill-qrib mal-Unjoni Ewropea.

Huwa bbażat fuq interessi u impenji reċiproċi kif ukoll ir-rieda ħielsa, is-sovranità u l-indipendenza tal-partijiet kollha.

Illum, aħna lkoll affermajna mill-ġdid l-interess komuni tagħna sabiex inkomplu niżviluppaw relazzjonijiet imsaħħa, eqreb u differenzjati ma' kull wieħed minn sħabna biex ngħinuhom isiru aktar reżiljenti quddiem l-isfidi dejjem akbar għall-istabbiltà u s-sigurtà fir-reġjun u biex jagħmlu għażliet sovrani.

L-istituzzjonijiet imsaħħa u aktar trasparenti, ħielsa mill-korruzzjoni, ser jagħmlu l-imsieħba tagħna aktar b'saħħithom u jgħinuna nżommu s-Sħubija tal-Lvant rilevanti għal kulħadd.

Dan huwa t-tieni messaġġ ewlieni tas-summit.

Matul is-summit għamilna rendikont tal-kisbiet li rajna mis-Summit ta' Vilnius sal-lum u stabbilixxejna aġenda pożittiva għall-futur.

Mis-Summit ta' Vilnius sal-lum, iffirmajna Ftehimiet ta' Assoċjazzjoni u Ftehimiet ta' Kummerċ Ħieles Approfonditi u Komprensivi (AA/DCFTAs) mal-Georgia, mal-Moldova u mal-Ukrajna.

Dan wassal il-kooperazzjoni tagħna għal livell ġdid.

L-AA/DCFTAs diġà huma applikati b'mod proviżorju, ħlief għall-parti tad-DCFTA għall-Ukrajna li ser jidħol fis-seħħ mill-1 ta' Jannar 2016.

Eżaminajna l-istadji bikrija tal-implimentazzjoni tal-AA/DCFTA u wrejna l-impenn qawwi tagħna biex insaħħu l-kooperazzjoni tagħna.

Tennejna l-appoġġ tagħna għal dawk li qed ifittxu relazzjonijiet aktar speċjali.

Ilħaqna fehim mal-Armenja dwar l-ambitu tar-relazzjoni futura tagħna.

Għandna wkoll ikunu f'pożizzjoni li nieħdu xi passi 'l quddiem biex insaħħu l-impenn kruċjali tagħna mal-Belarussja.

U lqajna s-suġġerimenti tal-Ażerbajġan dwar it-tiġdid tal-bażi kontrattwali għar-relazzjonijiet tiegħu mal-UE.

Ippermettuli nisħaq li s-Sħubija tal-Lvant hija aktar minn sempliċiment it-totalità tar-relazzjonijiet bilaterali tagħna.

Il-qafas multilaterali tagħna ser ikompli jkun kruċjali biex is-sħubija tagħna tibqa' magħquda.

Tul dawn l-aħħar sitt snin id-dimensjoni multilaterali tas-Sħubija tal-Lvant stabbilixxiet netwerk folt ta' kuntatti informali, pereżempju permezz ta' Djalogi Informali dwar is-Sħubija.

Ħadna s-Sħubija tal-Lvant lil hinn mill-gvernijiet, lejn il-parlamenti, l-awtoritajiet lokali, is-soċjetà ċivili u n-negozji.

U llum ikkonfermajna l-intenzjoni tagħna li nagħmlu l-koperazzjoni fl-enerġija u fit-trasport bħala l-prijoritajiet distinti għas-snin li ġejjin.

B'mod ġenerali, aħna qbilna li nżidu l-kooperazzjoni tagħna f'dawk l-oqsma li jwasslu benefiċċji tanġibbli għas-soċjetajiet u l-ekonomiji tas-sħab tagħna, b'mod partikolari fil-bini tal-istat, il-mobbiltà u l-kuntatti bejn il-persuni, l-opportunitajiet tas-suq u l-interkonnessjonijiet.

Fir-rigward ta' kwistjonijiet ta' mobbiltà, aħna nilqgħu l-impatt pożittiv li s-sistema mingħajr viża mal-Moldova kellha fuq l-ivvjaġġar u l-kuntatti bejn il-persuni, b'madwar 500,000 ruħ jibbenefikaw minn din l-opportunità matul l-ewwel sena tagħha.

Qed isir ukoll progress mal-Armenja u l-Belarussja.

Fir-rigward tal-Georgia u l-Ukrajna, li jinsabu fuq quddiem nett fil-proċess biex jilħqu l-objettiv ta' vjaġġar mingħajr viża, il-President Juncker u jien ninsabu determinati li nkunu kemm jista' jkun possibbli ambizzjużi sabiex naraw li dan il-proċess jiġi konkluż b'suċċess.

Iżda dan jiddependi wkoll mill-Georgia u l-Ukrajna biex jistabbilixxu r-ritmu għat-twettiq tal-passi meħtieġa.

Qbilna wkoll li nkomplu ntejbu l-isforzi ta' komunikazzjoni tagħna biex nispjegaw aħjar il-benefiċċji tas-Sħubija lill-pubbliku ġenerali.

Barra minn hekk, infaħħar il-laqgħat siewja tal-avvenimenti paralleli fil-marġini tas-Summit ta' Riga: Il-Forum tan-Negozji, il-Konferenza dwar is-Soċjetà Ċivili u l-Konferenza dwar il-Media.

Biex nagħlaq - u nirrepeti.

L-Unjoni Ewropea hija sieħeb għat-tul.

Is-sħubija tagħna, kif ukoll is-Summit ta' Riga nnifsu, mhumiex kwistjoni ta' deċiżjonijiet drammatiċi jew passi ta' ġgant 'l quddiem.

Le, ir-relazzjoni tagħna hija mibnija fuq ir-rieda ħielsa, ir-rispett u l-ugwaljanza.

U s-sħubija tagħna ser timxi 'l quddiem pass pass, bl-istess mod kif inbniet l-Unjoni Ewropea.

Permezz ta' progress konkret fuq kwistjonijiet bħall-kummerċ, l-enerġija, it-trasport, il-mobbiltà u r-riformi, is-sħubija tagħna ser issir dejjem eqreb u bla dubju ser toffri l-aħjar prospetti għall-Ewropa b'mod ġenerali.

Grazzi

Ara l-paġna tal-laqgħa

Kummenti mill-President Donald Tusk waqt il-konferenza stampa tas-summit tas-Sħubija tal-Lvant f'Riga


It-Tlieta 26 ta' Mejju 2015

16.45 Laqgħa mal-President tal-Kumitat Internazzjonali tas-Salib l-Aħmar Peter Maurer

L-Erbgħa 27 ta' Mejju 2015

16.30 Laqgħa mas-Segretarju Ġenerali tan-Nazzjonijiet Uniti Ban Ki-moon (opportunità għal ritratt)

Il-Ħamis 28 ta' Mejju 2015

18.00 Ftuħ tal-Jiem tal-Films tal-UE 2015 fil-Ġappun

Il-Ġimgħa 29 ta' Mejju 2015

14.00 Udjenza mal-Imperatur Akihito tal-Ġappun

Summit UE-Ġappun

18.00 Laqgħa plenarja

19.15 Ikla ta' ħidma

Skeda ta' kull ġimgħa tal-President Donald Tusk


L-24 sessjoni tal-Kunsill Konġunt u l-Laqgħa Ministerjali tal-Kunsill ta' Kooperazzjoni għall-Istati Għarab tal-Golf (GCC) u l-Unjoni Ewropea (UE) saret f'Doha, il-Qatar, fl-24 ta' Mejju 2015.

Id-delegazzjoni GCC tmexxiet mill-E.T. Khalid bin Mohamed Al-Attiyah, Ministru għall-Affarijiet Barranin tal-Istat tal-Qatar bħala l-Presidenza b'rotazzjoni tal-GCC, u d-delegazzjoni tal-UE tmexxiet mill-E.T. Federica Mogherini, Rappreżentant Għoli tal-Unjoni għall-Affarijiet Barranin u l-Politika ta' Sigurtà u Viċi President tal-Kummissjoni.

Is-Segretarjat tal-GCC kien rappreżentat mill-E.T. Dr. Abdul Latif bin Rashed Al-Zayani, is-Segretarju Ġenerali tal-GCC.

Il-Ministri wrew l-apprezzament tagħhom lejn l-Istat tal-Qatar talli ospita l-laqgħa.

Il-Ministri tal-GCC u tal-UE enfasizzaw l-importanza li jkomplu jissaħħu r-rabtiet tagħhom, biex iservu ta' pedament solidu u effettiv għall-istabbiltà u s-sigurtà reġjonali u internazzjonali.

Iż-żewġ naħat laqgħu t-titjib fid-djalogu politiku, b'mod partikolari permezz tal-laqgħat regolari tal-Uffiċjali Għolja tal-GCC-UE, u nnutaw b'mod partikolari dak l-aktar reċenti li sar fi Brussell fil-5 ta' Mejju 2015.

Il-Ministri kellhom skambju ta' fehmiet u identifikaw tħassib u prijoritajiet komuni fir-rigward tas-sitwazzjoni fir-reġjun, b'mod partikolari fil-Jemen, l-Iran, il-Libja, is-Sirja, l-Iraq u l-Proċess ta' Paċi fil-Lvant Nofsani.

Huma ħadu nota tal-Konferenza ta' Riyadh mis-17 sad-29 ta' Mejju u qablu dwar il-bżonn li tinstab soluzzjoni għall-konflitt Jemenit abbażi tar-Riżoluzzjoni 2216 tal-Kunsill tas-Sigurtà tan-NU, l-Inizjattiva GCC u l-Eżiti tal-Konferenza dwar id-Djalogu Nazzjonali.

Il-Ministri indirizzaw ukoll kwistjonijiet globali ta' interess komuni, b'mod partikolari l-ġlieda kontra t-terroriżmu, u kkundannaw bis-saħħa l-attakk atroċi fuq il-fidili reliġjużi f'Qatif, l-Arabja Sawdija fit-22 ta' Mejju.

Huma enfasizzaw l-importanza strateġika li l-UE u l-GCC jikkoordinaw mill-qrib dwar dawn l-iżviluppi.

Il-Ministri tal-GCC u tal-UE analizzaw il-progress fir-relazzjoni GCC-UE u approvaw il-minuti tal-aħħar Kumitat Konġunt ta' Kooperazzjoni li sar fi Brussell fl-4 ta' Mejju 2015.

Il-Ministri wrew determinazzjoni li jindirizzaw flimkien l-isfidi politiċi, soċjali, ekonomiċi u ta' sigurtà komuni.

Il-Ministri nnutaw b'sodisfazzjon li l-kummerċ miż-żewġ naħat irrappreżenta aktar minn €148 biljun fl-2014, żieda sinifikanti ħafna mill-€100 biljun reġistrati fl-2010.

Il-Ministri jilqgħu l-inizjattivi ta' kooperazzjoni li saru mill-aħħar Laqgħa Ministerjali, b'mod partikolari permezz tad-djalogi GCC-UE dwar l-ekonomija, it-trasport bl-ajru, il-grupp tal-esperti fl-enerġija, l-iskambji dwar it-trasport ferrovjarju, il-kummerċ li jikkonċentra fuq kwistjonijiet sanitarji, fitosanitarji u ta' standardizzazzjoni, kif ukoll il-kooperazzjoni fid-diversifikazzjoni ekonomika fil-kuntest tat-Tibdil fil-Klima, li hija ta' importanza partikolari fil-kuntest tal-21 Konferenza tal-Partijiet tal-UNFCCC li ġejja li ser issir f'Pariġi f'Diċembru 2015.

Il-Ministri stennew b'interess li jespandu r-relazzjonijiet GCC-UE permezz ta' aktar kuntatti bejn il-persuni, u aktar kooperazzjoni fl-oqsma soċjali, ekonomiċi, edukattivi, kulturali u xjentifiċi, u d-drittijiet tal-bniedem.

Il-Ministri tal-GCC u tal-UE qablu li l-laqgħa li jmiss tagħhom issir fl-UE fl-2016.

Dikjarazzjoni tal-kopresidenti tal-24 Kunsill Konġunt u Laqgħa Ministerjali GCC-UE


Illum qed infakkru sena minn meta l-ex-President Michel Sleiman tal-Libanu spiċċa mill-kariga.

Dan iż-żmien twil mingħajr President iġib miegħu riskji serji għall-pajjiż kollu kemm hu.

Dan dgħajjef il-funzjonament tal-istituzzjonijiet kollha u l-kapaċità tal-Libanu li jindirizza l-isfidi ekonomiċi, soċjali u ta' sigurtà diffiċli li l-pajjiż qed jiffaċċja.

L-UE tfakkar fid-Dikjarazzjoni Presidenzjali adottata mill-KSNU fid-19 ta'

Marzu.

L-UE tappella lill-forzi politiċi kollha sabiex jieħdu azzjoni deċiżiva biex jeleġġu President ġdid.

Huwa kruċjali li l-partijiet kollha jħarsu l-

Kostituzzjoni

, jimplimentaw kompletament il-Ftehim ta' Taef, u l-Patt Nazzjonali.

L-UE tenfasizza l-importanza tad-djalogu fost il-forzi politiċi kollha biex tingħeleb din il-kriżi dejjem tikber.

L-UE tappoġġa lill-Prim Ministru Tammam Salam fl-isforzi tiegħu biex jiggverna l-pajjiż fi żminijiet daqstant diffiċli.

L-UE tappella lill-Membri tal-Parlament kollha biex iħarsu t-tradizzjoni demokratika li ilha teżisti fil-Libanu u biex jiltaqgħu biex jeleġġu President mingħajr aktar dewmien f'konformità mal-Kostituzzjoni.

kunflitt fis-Sirja

, li issa jinsab fil-ħames sena tiegħu, ikompli jaffettwa l-istabbiltà tal-Libanu.

Sett ġdid ta' theddidiet kumplessi għas-sigurtà qed ikomplu jħarrxu l-kriżi.

L-UE ttenni l-impenn tagħha lejn is-sovranità, l-integrità territorjali u l-indipendenza tal-Libanu.

L-UE tappella għal impenn imġedded għall-politika ta' dissoċjazzjoni mingħand il-partiti politiċi kollha, waqt li tpoġġi l-interess tal-Libanu u l-istabbiltà tiegħu l-ewwel u qabel kollox.

L-UE tappoġġa b'mod sħiħ l-isforzi tal-aġenziji tas-sigurtà Libaniżi kollha biex iżommu l-istabbiltà u jirreaġixxu għall-isfidi tas-sigurtà.

Kien għalhekk li l-UE żiedet l-assistenza tagħha għall-Forzi Armati Libaniżi u għas-settur tas-sigurtà kollu kemm hu.

kriżi tar-rifuġjati

hija kwistjoni urġenti wkoll.

L-UE tfaħħar lill-awtoritajiet u l-popolazzjoni tal-Libanu għall-isforzi ġenerużi biex jospitaw, jassistu u jipproteġu lir-rifuġjati li qed jaħarbu mill-kunflitt fis-Sirja u, fl-istess waqt, tisħaq l-importanza tal-ħarsien tad-drittijiet tal-bniedem u l-prinċipji umanitarji.

L-UE tilqa' l-ħidma indispensabbli tal-UNHCR kif ukoll aġenziji oħrajn tan-NU u ta' organizzazzjonijiet internazzjonali b'appoġġ għar-rifuġjati Sirjani u l-komunitajiet ospitanti fil-Libanu.

L-UE ser tkompli twettaq l-impenn tagħha bħala l-akbar donatur fil-Libanu billi tindirizza l-bżonnijiet dejjem jikbru tal-komunitajiet vulnerabbli u r-rifuġjati.

Fil-konferenza tad-donaturi fil-Kuwajt fl-aħħar ta' Marzu l-UE offriet 1.1 biljun EUR ieħor inkluż finanzjament umanitarju u għall-iżvilupp fuq bosta snin għar-rifuġjati u l-pajjiżi ospitanti.

L-UE tagħti sostenn lil-Libanu fl-isforzi tiegħu biex jindirizza dawn l-isfidi straordinarji.

L-impenn tagħna b'appoġġ għal-Libanu huwa sod u dejjiemi.

L-UE tafferma mill-ġdid is-

sħubija

b'saħħitha tagħha mal-Libanu msejsa fuq il-valuri komuni tagħna tad-demokrazija, il-pluraliżmu u l-istat tad-dritt.

L-UE tenfasizza l-importanza li l-libertà u d-diversità tal-Libanu jitħarsu bħala mudell ta' moderazzjoni fir-reġjun kollu.

Dikjarazzjoni mir-Rappreżentant Għoli f'isem l-UE li tfakkar sena minn meta l-ex-President Michel Sleiman tal-Libanu spiċċa mill-kariga


Fit-8 ta' Ġunju 2015, il-Kunsill ħatar lis-Sinjura Christine Roger bħala Direttur Ġenerali responsabbli għall-Ġustizzja u l-Affarijiet Interni fis-Segretarjat Ġenerali tal-Kunsill mill-1 ta' Lulju 2015.

Is-Sinjura Roger hija attwalment Direttur fis-Segretarjat Ġenerali tal-Kunsill, responsabbli għall-Affarijiet Interni.

Ara l-paġna tal-laqgħa

Direttur Ġenerali ġdid fis-Segretarjat Ġenerali tal-Kunsill


Fl-10 ta' Ġunju 2015, il-Kumitat tar-Rappreżentanti Permanenti tal-Kunsill (Coreper) approva ftehim ta' kompromess dwar ir-riforma tas-sistema Ewropea tat-trade marks.

Ir-riforma tas-sistema attwali ser ittejjeb il-kondizzjonijiet għan-negozji biex jinnovaw u biex jibbenefikaw minn protezzjoni tat-trade marks aktar effettiva kontra l-falsifikazzjoni, inklużi l-prodotti foloz fi transitu mit-territorju tal-UE.

Il-qafas legali l-ġdid huwa mmirat ukoll lejn sistemi tar-reġistrazzjoni tat-trade marks fl-Unjoni Ewropea kollha aktar aċċessibbli u effiċjenti għan-negozji f'termini ta' inqas spejjeż u kumplessità, ħeffa akbar, aktar prevedibbiltà u ċertezza legali.

Il-passi li jmiss

Wara l-approvazzjoni tal-ftehim ta' kompromess mill-Kumitat għall-Affarijiet Legali tal-Parlament Ewropew, it-testi legali jerġgħu lura għand il-Kunsill għal ftehim politiku, segwiti mir-reviżjoni tas-soltu mill-ġuristi-lingwisti qabel l-adozzjoni formali tal-pożizzjoni tal-Kunsill fl-ewwel qari.

Wara, it-testi jiġu ppreżentati għal vot fit-tieni qari f'sessjoni plenarja tal-Parlament Ewropew.

Abbozz ta' Regolament li jemenda r-Regolament 207/2009 dwar it-trade mark Komunitarja

Abbozz ta' direttiva biex jiġu approssimati l-liġijiet tal-Istati Membri dwar it-trade marks

Riforma tal-marki kummerċjali: Il-presidenza tiżgura qbil proviżorju

Riforma tat-trade marks: Il-Kunsill jikkonferma ftehim mal-Parlament


Fl-10 ta' Ġunju 2015, il-Kumitat tar-Rappreżentanti Permanenti tal-Kunsill approva test ta' kompromess finali dwar regoli ġodda tal-UE għal ikel ġdid.

It-test jinkludi l-emendi tal-Parlament Ewropew li huma aċċettabbli għall-Kunsill u

jtejjeb sostanzjalment ir-regoli attwali dwar ikel ġdid

Ikel ġdid huwa ikel li ma kienx ikkonsmat fi kwantità sinifikanti fl-UE qabel Mejju 1997.

Dan jinkludi pereżempju ikel li għalih ikun ġie applikat proċess ġdid ta' produzzjoni.

Valur miżjud

Il-Kunsill aċċetta l-emendi tal-Parlament li permezz tagħhom

ikel ġdid jidħol aktar malajr fis-suq tal-UE u jkun orħos

jinżamm il-livell għoli ta' ħarsien tas-saħħa tal-bniedem.

Tnaqqis tal-burokrazija

Il-proposta ta' kompromess tal-Kunsill tgħin biex

jonqsu l-piżijiet amministrattivi

billi taqleb il-proċedura għal waħda ċentralizzata f'livell ta' UE u tipprevedi awtorizzazzjonijiet ġeneriċi.

Dan ifisser li, ladarba jkun awtorizzat u miżjud fil-lista tal-UE, ikel ġdid jista' jitqiegħed fis-suq minn kwalunkwe operatur tan-negozju tal-ikel.

Dan jelimina l-bżonn li jitressqu applikazzjonijiet ġodda minn kumpaniji oħra għall-istess ikel ġdid u għandu jkun ta' benefiċċju b'mod partikolari għall-SMEs.

Bir-regoli kif inhuma issa, ikel ġdid jiġi awtorizzat f'livell nazzjonali u jkun validu biss għall-applikant.

Jitħaffef l-aċċess għall-ikel tradizzjonali

Barra minn hekk ir-regoli l-ġodda

jiffaċilitaw l-aċċess fis-suq tal-UE għall-ikel tradizzjonali minn pajjiżi terzi

li jkollu storja ta' użu mingħajr periklu.

Għal dan l-ikel l-applikant irid juri li l-ikel ilu jintuża mingħajr periklu f'pajjiż terz għal mill-inqas 25 sena.

Nanoteknoloġija

Il-kamp ta' applikazzjoni tar-regoli dwar ikel ġdid ikun ikopri espliċitament nanomaterjali maħluqa bl-inġinerija.

Il-Kummissjoni tingħata mandat biex tadatta d-definizzjoni ta' nanomaterjali maħluqa bl-inġinerija skont il-progress tekniku jew id-definizzjonijiet miftehma f'livell internazzjonali.

Klonazzjoni

ikun ikopri espliċitament ukoll ikel minn annimali klonati

, sakemm jidħlu fis-seħħ regoli speċifiċi dwar ikel minn annimali klonati.

Il-passi li jmiss

Il-presidenza Latvjana issa ser tgħarraf lill-Parlament permezz ta' ittra li tipproponi ftehim fl-ewwel qari abbażi tat-test approvat mill-Kumitat tar-Rappreżentanti Permanenti.

Il-Parlament Ewropew mistenni jqis u jivvota dwar it-test ta' kompromess tal-Kunsill fil-ġimgħa li tibda fis-6 ta' Lulju 2015.

L-ikel ġdid awtorizzat skont ir-regoli fis-seħħ bħalissa fl-UE jinkludi pereżempju "żejt tal-kolza b'livell għoli ta' materjal mhux saponifikabbli", "ħobż tas-segala b'fitosteroli/fitostanoli miżjuda", "prodotti tat-tip tal-ħalib u prodotti tat-tip tal-jogurt b'esteri tal-fitosterol miżjuda", "proteini koagulati tal-patata u l-idrolisati tagħhom" u "fosfolipidi mill-isfar tal-bajd".

Ir-regoli attwali dwar l-ikel ġdid

Lista ta' ikel ġdid awtorizzat

Ikel ġdid: il-Kunsill jippreżenta test ta' kompromess finali


Fil-11 ta' Ġunju 2015, il-Kunsill qabel dwar

approċċ ġenerali

dwar ir-

rekwiżiti tekniċi proposti għall-bastimenti tal-passaġġi fuq l-ilma interni

Fil-futur, standards tekniċi bħal dawn se jiġu żviluppati fil-

Kumitat Ewropew għat-tfassil tal-Istandards fin-Navigazzjoni Interna (CESNI)

L-istandards imfassla mis-CESNI se japplikaw awtomatikament fil-verżjoni aġġornata tagħhom.

Proċeduri simplifikati

Ir-riforma se tissimplifika u tħaffef il-proċeduri, b'mod partikolari biex tadatta l-istandards għall-progress tekniku.

Dan għandu jiżgura livell għoli ta' sikurezza, u jħeġġeġ l-innovazzjoni u l-investiment f'teknoloġiji ġodda.

Il-qafas il-ġdid se jipprovdi ċertezza legali u jkun eħfef biex jintuża mill-amministrazzjonijiet nazzjonali tal-istati membri.

L-istandards infushom mhumiex mibdula mill-proposta li qed tiġi diskussa.

Promozzjoni ta' trasport ekoloġiku u mingħajr periklu

Meta mqabbel ma' tipi ta' trasport fuq l-art, it-trasport bil-passaġġi fuq l-ilma interni huwa effiċjenti fl-enerġija, bla periklu u silenzjuż, u kważi mingħajr ebda konġestjoni.

Id-direttiva abbozzata hija waħda mill-miżuri maħsuba biex isir użu aħjar tax-xmajjar u l-kanali tal-Ewropa, u b'mod partikolari biex tinġarr aktar merkanzija fuqhom (il-pakkett NAIADES II).

Ħidma flimkien mal-Kummissjoni Ċentrali għan-Navigazzjoni fuq ir-Renu (CCNR)

Bħalissa hemm żewġ ċertifikati differenti tan-navigazzjoni interna mħaddma fl-UE: iċ-ċertifikat tal-UE u ċ-ċertifikat tar-Renu.

Is-sistema ta' żewġ ċertifikati se tkompli iżda jkun ħafna aktar faċli jekk tinżamm l-ekwivalenza bejniethom.

Il-Kumitat il-ġdid tas-CESNI twaqqaf fit-3 ta' Ġunju taħt l-awspiċji tal-Kummissjoni Ċentrali għan-Navigazzjoni fuq ir-Renu (CCNR).

Se jkun miftuħ għal esperti mill-istati membri kollha tal-UE.

Fl-istess ħin se jkun jista' juża l-kompetenza esperta li s-CCNR bniet matul is-snin bl-iżvilupp u l-aġġornament tar-rekwiżiti tekniċi.

Id-direttiva abbozzata se tapplika biss għall-istati membri fejn isir użu sostanzjali ta' navigazzjoni interna.

L-istati membri li ġejjin mhumiex meħtieġa li jimplimentawha: id-Danimarka, l-Estonja, l-Irlanda, il-Greċja, Spanja, Ċipru, il-Latvja, Malta, il-Portugall, is-Slovenja u l-Finlandja.

L-att abbozzat, li jirrevedi d-direttiva eżistenti tal-2006, irid jiġi approvat kemm mill-Kunsill kif ukoll mill-Parlament Ewropew.

Il-Parlament adotta l-opinjoni tiegħu fl-ewwel qari f'April 2014.

Rekwiżiti tekniċi għall-bastimenti tal-passaġġi fuq l-ilma interni — Approċċ ġenerali

Ara l-paġna tal-laqgħa

Bastimenti tal-passaġġi fuq l-ilma interni: il-Kunsill jaqbel dwar il-pożizzjoni tiegħu


Aħna, il-Kapijiet ta' Stat u ta' Gvern tal-Unjoni Ewropea (UE) u l-Komunità ta' Stati tal-Amerika Latina u tal-Karibew (CELAC), u l-Presidenti tal-Kunsill Ewropew u tal-Kummissjoni Ewropea, iltqajna fi Brussell, fl-10 u l-11 ta' Ġunju 2015, għat-tieni summit EU-CELAC, it-tmien laqgħa bireġjonali tagħna, bit-tema "Insawru l-futur komuni tagħna: naħdmu biex ikollna soċjetajiet prosperi, koeżivi u sostenibbli għaċ-ċittadini tagħna".

Bħala espressjoni tad-determinazzjoni komuni tagħna sabiex insaħħu aktar ir-relazzjoni tagħna, napprofondixxu d-djalogu tagħna u minħabba l-importanza li nagħtu lill-assoċjazzjoni strateġika bireġjonali, adottajna Dikjarazzjoni dwar is-'Sħubija għall-ġenerazzjoni li jmiss'.

Dikjarazzjoni politika, summit UE-CELAC, 10-11 ta' Ġunju 2015

Din ir-riżorsa bħalissa hi disponibbli biss bil-lingwa jew il-lingwi li ġejjin:

Dikjarazzjoni minn Brussell, summit UE-CELAC, 10-11 ta' Ġunju 2015

Pjan ta' azzjoni, summit UE-CELAC 2015, 10-11 ta' Ġunju 2015

Ara l-paġna tal-laqgħa

Dikjarazzjoni politika, dikjarazzjoni ta' Brussell u l-pjan ta' azzjoni tat-tieni summit UE-CELAC


Fil-15 ta' Ġunju 2015, il-Kunsill laħaq

approċċ ġenerali

rigward ir-

regolament ġenerali dwar il-protezzjoni tad-data

li jistabbilixxi regoli adattati għall-era diġitali.

Iż-żewġ għanijiet ta' dan ir-regolament huma li jsaħħaħ il-livell tal-protezzjoni tad-data personali għall-individwi u li jżid l-opportunitajiet kummerċjali tas-Suq Uniku Diġitali.

Il-ministru għall-ġustizzja tal-Latvja

qal: "Illum imxejna

pass kbir 'il quddiem lejn qafas modernizzat u armonizzat dwar il-protezzjoni tad-data

għall-Unjoni Ewropea.

Ninsab kuntent ħafna li wara aktar minn 3 snin ta' negozjati fl-aħħar sibna kompromess dwar it-test.

Ir-regolament il-ġdid dwar il-protezzjoni tad-data, adattat għall-ħtiġijiet tal-era diġitali,

ser isaħħaħ id-drittijiet individwali taċ-ċittadini tagħna u jiżgura standard għoli ta' protezzjoni

Approċċ ġenerali ifisser li l-Kunsill għandu ftehim politiku li abbażi tiegħu issa jista' jibda negozjati mal-Parlament Ewropew bil-ħsieb li jintlaħaq qbil ġenerali rigward ir-regoli l-ġodda tal-UE dwar il-protezzjoni tad-data.

L-

mal-Parlament huwa ppjanat għall-

24 ta' Ġunju 2015

"Napprezza ferm li l-Parlament Ewropew lest jibda n-negozjati tat-

trilogu mill-ġimgħa d-dieħla stess

Nittama li naslu għal ftehim finali malajr sabiex iċ-ċittadini tagħna jkunu jistgħu jgawdu l-benefiċċji tar-riforma mill-aktar fis possibbli ", qal il-ministru għall-ġustizzja tal-Latvja

Il-Presidenza li jmiss tal-Lussemburgu indikat li, b'mod parallel man-negozjati dwar ir-regolament, il-ħidma fuq id-direttiva dwar il-protezzjoni tad-data fil-qasam tal-infurzar tal-liġi għandha tiġi aċċellerata bil-għan li jinstab approċċ ġenerali f'Ottubru.

Il-ministru għall-ġustizzja tal-Lussemburgu

qal: "Din ir-riforma hija pakkett u aħna determinati li nikkonkludu sal-aħħar ta' din is-sena".

Elementi prinċipali tal-ftehim

Livell ogħla ta' protezzjoni tad-data

Id-data personali għandha tinġabar u tiġi pproċessata b'mod legali skont kondizzjonijiet stretti u għal skop leġittimu.

Il-

kontrolluri tad-data

(dawk li huma responsabbli għall-ipproċessar tad-data) għandhom jirrispettaw regoli speċifiċi, bħar-rekwiżit ta'

kunsens mingħajr ambigwità

suġġett tad-data

(l-individwu li tiegħu tkun qed tiġi pproċessata d-data personali), biex ikunu permessi jipproċessaw data personali.

Drittijiet imsaħħa tal-protezzjoni tad-data

jagħtu lis-suġġetti tad-data aktar kontroll fuq id-data personali tagħhom:

aċċess aktar faċli

għad-data tagħhom.

informazzjoni aktar dettaljata dwar x'jiġri mid-data personali tagħhom ladarba huma jiddeċiedu li jipprovduha: il-kontrolluri tad-data għandhom ikunu aktar trasparenti dwar kif tiġi trattata d-data personali, pereżempju billi jinformaw lill-individwi dwar il-politika tal-privatezza tagħha b'

lingwaġġ ċar u sempliċi

dritt għat-tħassir ta' data personali u li "tintesa"

, li permezz tiegħu kulħadd pereżempju jista' jitlob lil fornitur ta' servizz biex iħassar, mingħajr dewmien, data personali li kienet inġabret meta l-individwu kien tifel.

dritt għal trasferibbiltà

li jippermetti trasmissjoni aktar faċli ta' data personali minn fornitur ta' servizz wieħed, pereżempju netwerk soċjali, għal ieħor.

Dan ser iżid ukoll il-kompetizzjoni fost il-fornituri ta' servizz.

limiti għall-użu ta' 'profiling'

, jiġifieri l-ipproċessar awtomatizzat ta' data personali biex jiġu vvalutati aspetti personali, bħal pereżempju l-prestazzjoni fuq ix-xogħol, is-sitwazzjoni ekonomika, is-saħħa, preferenzi personali eċċ.

Sabiex jiġi żgurat rimedju legali mtejjeb, is-suġġetti tad-data ser ikunu jistgħu jitolbu li kwalunkwe deċiżjoni ta' awtorità tal-protezzjoni tad-data tagħhom tiġi rieżaminata mill-qorti nazzjonali tagħhom, irrispettivament mill-istat membru fejn il-kontrollur tad-data jkun stabbilit.

Aktar opportunitajiet kummerċjali fis-Suq Uniku Diġitali

Is-sett uniku ta' regoli, li huwa validu madwar l-UE kollha u applikabbli kemm għal kumpaniji Ewropej kif ukoll għal dawk mhux Ewropej li joffru s-servizzi online tagħhom fl-UE għandu jimpedixxi li konflitti fir-regoli nazzjonali dwar il-protezzjoni tad-data jkunu jistgħu jfixklu l-iskambju transkonfinali ta' data.

Barra minn hekk, kooperazzjoni akbar bejn l-awtoritajiet superviżorji tal-istati membri ser tiżgura applikazzjoni koerenti ta' dawk ir-regoli fl-UE kollha.

Dan ser joħloq

kompetizzjoni ġusta

u jinkoraġġixxi lill-kumpaniji, speċjalment lill-intrapriżi żgħar u ta' daqs medju, biex jisfruttaw kemm jistgħu s-

Suq Uniku Diġitali

Sabiex jitnaqqsu l-ispejjeż u tingħata ċertezza legali, f'

każijiet transnazzjonali importanti

fejn ikunu involuti diversi awtoritajiet superviżorji nazzjonali,

ser tittieħed deċiżjoni superviżorja unika

Dan il-

mekkaniżmu ta' punt uniku ta' servizz ser

jippermetti li kumpanija b'sussidjarji f'diversi stati membri tillimita l-kuntatti tagħha għall-awtorità tal-protezzjoni tad-data fl-istat membru fejn tkun stabbilita.

Sabiex jitnaqqsu l-ispejjeż ta' konformità, il-kontrolluri tad-data jistgħu, fuq il-bażi ta' valutazzjoni tar-riskji involuti fl-ipproċessar tagħhom ta' data personali, jiddefinixxu livelli ta' riskji u jimplimentaw miżuri f'konformità ma' dawk il-livelli.

Aktar għodod u għodod aħjar biex isaħħu l-konformità mar-regoli tal-protezzjoni tad-data

Responsabbiltà u kontabbiltà akbar tal-kontrolluri tad-data, ser itejbu l-konformità mar-regoli l-ġodda dwar il-protezzjoni tad-data.

Il-

kontrolluri tad-data għandhom jimplimentaw miżuri ta' sigurtà xierqa

u jipprovdu, mingħajr dewmien żejjed, notifika ta' ksur rigward data personali lill-awtorità superviżorja kif ukoll lil dawk affettwati b'mod sinifikanti mill-ksur.

Il-kontrolluri u l-proċessuri jistgħu jaħtru uffiċjali tal-protezzjoni tad-data fl-organizzazzjoni tagħhom.

Barra minn hekk, il-liġi tal-Unjoni jew dik nazzjonali tista' tirrikjedi li dawn jagħmlu hekk.

Is-suġġetti tad-data, u wkoll, taħt ċerti kondizzjonijiet, l-organizzazzjonijiet tal-protezzjoni tad-data jistgħu jressqu

quddiem awtorità superviżorja jew jitolbu rimedju ġudizzjarju f'każijiet fejn ir-regoli tal-protezzjoni tad-data ma jkunux rispettati.

Barra minn hekk, meta każijiet bħal dawn jiġu kkonfermati, il-

kontrolluri tad-data jġarrbu multi

sa EUR 1 miljun jew 2% tad-dħul annwali globali tagħhom.

Garanziji rigward trasferimenti ta' data personali barra l-UE

Il-protezzjoni tat-trasferimenti ta' data personali lejn pajjiżi terzi u organizzazzjonijiet internazzjonali hija żgurata permezz ta'

deċiżjonijiet ta' adegwatezza

Il-Kummissjoni, bl-involviment tal-istati membri u tal-Parlament Ewropew, hija kompetenti biex tiddeċiedi jekk il-livell ta' protezzjoni tad-data offrut minn pajjiż terz jew minn organizzazzjoni internazzjonali huwiex adegwat.

F'każijiet fejn ma tkun ittieħdet l-ebda deċiżjoni bħal din, it-trasferiment ta' data personali jista' jsir biss jekk is-salvagwardji adatti (klawsoli standard għall-protezzjoni tad-data, regoli korporattivi vinkolanti, klawsoli kuntrattwali) ikunu fis-seħħ.

Regolament ġenerali dwar il-protezzjoni tad-data - approċċ ġenerali

Riforma tal-protezzjoni tad-data

Ara l-paġna tal-laqgħa

Protezzjoni tad-Data: Il-Kunsill jaqbel dwar approċċ ġenerali


Il-Brigadier Ġeneral Franz Xaver

nħatar

bħala l-Kmandant l-ġdid tal-Missjoni tal-UE għall-Missjoni ta' Taħriġ tal-UE fil-Mali

(EUTM Mali).

Il-Ġeneral Pfrengle, mill-

Ġermanja,

jassumi l-kariga tiegħu fit-

28 ta' Lulju

Huwa ser jieħu post il-Brigadier Ġeneral Alfonso García-Vaquero Pradal, li kien ilu f'din il-kariga minn Ottubru 2014.

EUTM Mali tassisti fir-rikostruzzjoni ta'

Forzi Armati tal-Mali effettivi u responsabbli

sabiex ikunu kapaċi jiżguraw is-

sigurtà fit-tul tal-Mali

u, taħt awtorità ċivili, jirrestawraw l-

integrità territorjali tal-pajjiż

Għal dan l-għan, EUTM Mali tipprovdi taħriġ għal unitajiet tal-Forzi Armati tal-Mali u tiżviluppa kapaċità ta' taħriġ awtonomu.

Il-missjoni tipprovdi wkoll konsulenza lill-awtoritajiet tal-Mali fir-riforma tal-armata.

Id-deċiżjoni ttieħdet mill-Kumitat Politiku u ta' Sigurtà tal-UE.

Skeda informattiva dwar EUTM Mali

Din ir-riżorsa bħalissa hi disponibbli biss bil-lingwa jew il-lingwi li ġejjin:

Missjoni ta' Taħriġ tal-UE fil-Mali: maħtur il-Kap il-ġdid tal-Missjoni


Fis-16 ta' Ġunju 2015, il-Presidenza Latvjana tal-Kunsill tal-UE, is-Segretarjat Ġenerali tal-Kunsill u l-Kampanja tal-ECI (Inizjattiva taċ-Ċittadini Ewropej) ġabru l-opinjonijiet tal-partijiet ikkonċernati u tal-pubbliku ġenerali f'konferenza dwar "L-Inizjattiva taċ-Ċittadini Ewropej u l-Wegħda ta' Demokrazija Parteċipattiva".

L-għan tal-konferenza kien li jittieħed kont tat-tliet snin mill-ħolqien tal-Inizjattiva taċ-Ċittadini Ewropej (ECI), u

li tingħata spinta lil diskussjonijiet dwar kif l-istrument jista' jsir aktar effiċjenti u faċli għall-utent

Meta fetħet il-konferenza, is-Segretarju Parlamentari tal-Istat għall-Affarijiet tal-UE Latvjana Zanda Kalniņa-Lukaševica ddeskriviet is-sitwazzjoni: "It-tliet snin li għaddew urew li l-Inizjattiva taċ-Ċittadini Ewropej hija parti integrali mill-istrutturi demokratiċi tal-UE.

Madankollu l-esperjenza tal-partijiet ikkonċernati u r-rapport reċenti mill-Kummissjoni enfasizzaw b'mod ċar li għad hemm kwistjonijiet li jeħtieġ jiġu indirizzati malajr biex l-ECI tibqa' titqies bħala strument vijabbli".

"L-Inizjattiva taċ-Ċittadini Ewropej hija forza reali għall-mobilizzazzjoni u l-ispirazzjoni tal-opinjoni pubblika.

Sitt miljun persuna urew dan permezz tal-firem tagħhom", qalet Zanda Kalniņa-Lukaševica.

Kalniņa-Lukaševica enfasizzat l-importanza li d-demokrazija parteċipattiva tingħata fil-Latvja, li għandha pjattaforma għall-petizzjonijiet elettroniċi li hi waħda mill-aktar innovattivi u ta' suċċess fl-Ewropa, ManaBalss.lv.

L-ECI hija

l-ewwel għodda dinjija tad-demokrazija transnazzjonali, parteċipattiva u diġitali

Madankollu, l-ebda waħda mill-inizjattivi, li ġabru l-miljun firma meħtieġa, ma rriżultat fi proposta leġislattiva, u dan qajjem għadd ta' kwistjonijiet.

Il-konferenza kienet l-ewwel dibattitu pubbliku dwar l-ECI fil-Kunsill, li laqqgħet flimkien lil dawk minn fost l-istituzzjonijiet, il-partijiet interessati, u l-pubbliku inġenerali li għandhom l-għan doppju li janalizzaw ir-rwol tad-demokrazija parteċipattiva fl-UE u jirfinaw sett ta' rakkomandazzjonijiet konġunti għat-titjib tal-istrument.

Id-diskussjonijiet fil-konferenza enfasizzaw li

xi progress jista' jinkiseb b'azzjoni immedjata

, mingħajr bidliet leġislattivi, permezz tas-sensibilizzazzjoni tal-pubbliku dwar l-inizjattiva u l-proċeduri tagħha.

Suġġeriment ieħor huwa li l-organizzaturi ta' inizjattivi jingħataw aktar assistenza.

Meħtieġa aktar spinta politika u bidliet leġislattivi possibbli biex jiġu indirizzati l-problemi strutturali

, bħall-iskadenzi wisq stretti għall-ġbir ta' firem.

Għandhom jittieħdu wkoll miżuri biex il-proċeduri tal-ġbir ta' firem jiġu ssimplifikati jew diġitalizzati.

Il-konklużjonijiet tal-konferenza ser jiġu ppubblikati fit-18 ta' Ġunju fis-sit web tal-kampanja tal-ECI.

Il-konferenza dwar l-Inizjattiva taċ-Ċittadini Ewropej tagħti spinta ġdida lid-demokrazija parteċipattiva fl-UE


Fid-29 ta' Ġunju, il-Kumitat tar-Rappreżentanti Permanenti (Coreper) approva, f'isem il-Kunsill, kompromess milħuq mal-Parlament Ewropew dwar regolament li jemenda r-

regolament dwar talbiet żgħar Ewropej

u r-regolament dwar l-ordni ta' ħlas Ewropea.

L-objettiv tar-regolament emendatorju huwa li

jżid l-effiċjenza tal-Proċedura Ewropea għal Talbiet Żgħar

, b'mod partikolari billi

jirrifletti l-progress teknoloġiku

li sar fis-sistemi ġudizzjarji fl-istati membri, u biex il-proċedura ssir

aċċessibbli

f'għadd akbar ta' każijiet, b'mod partikolari għan-negozji.

iż-

żieda fil-limitu massimu għal talba żgħira minn EUR 2.000 għal EUR 5.000

Il-possibbiltà li l-limitu massimu jiżdied aktar ser tiġi eżaminata wara l-ewwel ħames snin ta' applikazzjoni tar-regoli l-ġodda;

l-obbligu tal-istati membri li

jiżguraw li t-tariffi tal-qorti

mitluba għall-Proċedura Ewropea għal Talbiet Żgħar

ma jkunux sproporzjonati

u mhux ogħla mit-tariffi tal-qorti għal proċeduri nazzjonali simplifikati tal-qorti, kif ukoll l-obbligu li joffru mezzi ta' ħlas mill-bogħod għall-ħlas tat-tariffi tal-qorti;

żieda fl-

użu ta' teknoloġija tal-komunikazzjoni mill-bogħod

għal seduti orali u t-teħid ta' evidenza f, u l-istabbiliment ta' qafas ġenerali li jippermetti l-użu ta' servizz elettroniku ta' dokumenti;

titnaqqas kemm jista' jkun il-ħtieġa tat-traduzzjoni

(u l-ispejjeż relatati) fir-rigward taċ-ċertifikat meħtieġ għall-infurzar ta' sentenza mogħtija fil-Proċedura Ewropea għal Talbiet Żgħar;

il-

ħolqien ta' "pont" bejn il-Proċedura Ewropea għal Talbiet Żgħar u l-Proċedura tal-Ordni ta' Ħlas Ewropea

billi r-rikorrent ikun jista' juża l-Proċedura Ewropea għal Talbiet Żgħar meta tkun saret dikjarazzjoni ta' oppożizzjoni kontra ordni ta' ħlas Ewropea.

Il-Proċedura Ewropea għal Talbiet Żgħar hija strument importanti għaċ-ċittadini u n-negozji li ttejjeb l-aċċess għall-ġustizzja billi tissimplifika l-litigazzjoni transkonfinali dwar talbiet żgħar fi kwistjonijiet ċivili u kummerċjali u tnaqqas l-ispejjeż.

Din ġiet stabbilita mir-regolament 861/2007 u ilha tapplika sa mill-1 ta' Jannar 2009.

Is-sentenzi mogħtija skont din il-proċedura huma rikonoxxuti u eżegwibbli fl-Istati Membri l-oħra mingħajr il-ħtieġa ta' dikjarazzjoni ta' eżegwibbiltà.

Il-proċedura hija fakultattiva, offruta bħala alternattiva għall-possibbiltajiet li jeżistu skont il-liġijiet nazzjonali tal-istati membri.

Il-passi li jmiss

Il-qbil intlaħaq waqt laqgħa ta' trilogu fi Brussell fit-23 ta' Ġunju 2015.

Issa li l-qbil ġie kkonfermat mill-Kumitat tar-Rappreżentanti Permanenti, f'isem il-Kunsill, ir-regolament ser jitressaq, wara reviżjoni mill-ġuristi-lingwisti, quddiem il-Parlament Ewropew għal vot fl-ewwel qari, u quddiem il-Kunsill għal adozzjoni.

Il-proċedura għal talbiet żgħar: il-Kunsill u l-Parlament jaqblu dwar regoli ġodda


Fis-17 ta' Ġunju 2015, il-Presidenza tal-Kunsill u l-Parlament Ewropew laħqu ftehim dwar regolament biex

itejbu t-trasparenza tas-self ta' titoli u tranżazzjonijiet ta' riakkwist

Ir-regolament ser

isaħħaħ l-istabbiltà finanzjarja

billi jiżgura li l-informazzjoni dwar l-hekk imsejħa tranżazzjonijiet ta' finanzjament tat-titoli tiġi rrapportata b'mod effiċjenti lir-repożitorji tat-tranżazzjonijiet u l-investituri f'intrapriżi għal investiment kollettiv.

It-trasparenza mtejba ser tipprevjeni lil banek u intermedjarji finanzjarji oħra milli jippruvaw jevitaw ir-regolament billi jċaqilqu partijiet mill-attivitajiet tagħhom għas-settur bankarju parallel li jkun irregolat inqas.

Tranżazzjonijiet ta' finanzjament tat-titoli, li ta' spiss jitwettqu

mis-settur bankarju parallel

, jikkonsistu minn kwalunkwe tranżazzjoni li tuża assi li jappartjenu lill-kontroparti biex jiġġeneraw finanzjament.

Dawn jinvolvu l-aktar l-għoti jew it-teħid b'self ta' titoli u komoditajiet, riakkwist (ftehim ta' riakkwist) jew tranżazzjonijiet ta' xiri mill-ġdid li jsiru bil-maqlub, jew tranżazzjonijiet ta' akkwist bil-patt ta' rivendità.

Pakkett ta' miżuri

Il-Kummissjoni ppreżentat il-proposta tagħha f'Jannar 2014, flimkien ma' abbozz ta' regolament dwar ir-riforma strutturali tas-settur bankarju tal-UE.

Ir-regolament dwar tranżazzjonijiet ta' finanzjament tat-titoli huwa b'mod partikolari maħsub biex

jilqa' kontra r-riskju ta' attivitajiet ta' negozjar bbażata fuq tranżazzjonijiet ta' finanzjament tat-titoli milli jiżviluppaw aktar mingħajr sorveljanza adatta

, inkluż barra s-sistema bankarja regolata.

Għal dan l-għan, hija tipproponi rekwiżiti ta' trasparenza u rappurtar vinkolanti għal tranżazzjonijiet ta' finanzjament tat-titoli.

L-abbozz ta' regolament jintroduċi miżuri li jtejbu it-trasparenza fi tliet oqsma prinċipali:

il-monitoraġġ tal-evoluzzjoni ta' riskji sistemiċi fis-sistema finanzjarja b'rabta ma' tranżazzjonijiet ta' finanzjament tat-titoli;

l-iżvelar ta' informazzjoni dwar tali tranżazzjonijiet lil investituri li l-assi tagħhom jintużaw f'dawn it-tranżazzjonijiet;

attivitajiet ta' riipotekazzjoni, prattika mill-banek jew is-sensara ta' użu mill-ġdid għall-finijiet tagħhom stess ta' kollateral imwiegħed mill-klijenti tagħhom.

Passi li jmiss

Il-qbil intlaħaq waqt laqgħa ta' trilogu fi Brussell.

It-trilogi bdew fit-28 ta' April 2015, wara li l-Kunsill u l-Parlament qablu dwar il-pożizzjonijiet ta' negozjar rispettivi tagħhom f'Diċembru 2014 u Marzu 2015.

Il-qbil ser jiġi kkonfermat fi żmien ftit jiem mill-Kumitat tar-Rappreżentanti Permanenti, f'isem il-Kunsill.

Ir-regolament imbagħad jiġi ppreżentat, wara reviżjoni mill-ġuristi-lingwisti, lill-Parlament Ewropew għal vot fl-ewwel qari, u lill-Kunsill għall-adozzjoni.

Aktar trasparenza għal tranżazzjonijiet ta' finanzjament tat-titoli: Il-Kunsill u l-Parlament jaqblu dwar regoli ġodda


Fid-29 ta' Ġunju 2015, il-Kumitat tar-Rappreżentanti Permanenti approva, f'isem il-Kunsill, ftehim dwar

ta' self ta' titoli u tranżazzjonijiet ta' riakkwist.

Ir-regolament propost se

jsaħħaħ l-istabbiltà finanzjarja

billi jiżgura li l-informazzjoni dwar l-hekk imsejħa tranżazzjonijiet ta' finanzjament tat-titoli tiġi rrapportata b'mod effiċjenti lir-repożitorji tat-tranżazzjonijiet u lill-investituri f'intrapriżi għal investiment kollettiv.

Intlaħaq qbil dwar it-test mal-Parlament Ewropew fis-17 ta' Ġunju 2015.

It-trasparenza mtejba se tipprevjeni lill-banek u intermedjarji finanzjarji oħra milli jippruvaw jevitaw ir-regolament billi jċaqilqu partijiet mill-attivitajiet tagħhom għas-

settur bankarju parallel

li huwa inqas irregolat.

Tranżazzjonijiet ta' finanzjament tat-titoli, li ta' spiss jitwettqu mis-settur bankarju parallel, jikkonsistu minn kwalunkwe tranżazzjoni li tuża assi li jappartjenu għall-kontroparti biex jiġi ġġenerat il-finanzjament.

Dawn jinvolvu l-aktar l-għoti jew it-teħid b'self ta' titoli u komoditajiet, riakkwist (repo) jew tranżazzjonijiet ta' retroriakkwist, jew tranżazzjonijiet ta' akkwist bil-patt ta' rivendità.

Pakkett ta' miżuri

Il-Kummissjoni ppreżentat il-proposta tagħha f'Jannar 2014, flimkien ma' abbozz ta' regolament dwar ir-riforma strutturali tas-settur bankarju tal-UE.

Il-proposta hija maħsuba biex tilqa' kontra r-riskju li attivitajiet ta' negozjar ibbażati fuq tranżazzjonijiet ta' finanzjament tat-titoli jiżviluppaw aktar mingħajr sorveljanza adatta, pereżempju barra s-sistema bankarja regolata.

Għal dan l-għan, hija tipproponi

rekwiżiti vinkolanti ta' trasparenza u rapportar

għal tranżazzjonijiet ta' finanzjament tat-titoli.

L-abbozz ta' regolament jintroduċi miżuri li jtejbu t-trasparenza fi tliet oqsma prinċipali:

il-monitoraġġ tal-evoluzzjoni ta' riskji sistemiċi fis-sistema finanzjarja b'rabta ma' tranżazzjonijiet ta' finanzjament tat-titoli;

l-iżvelar ta' informazzjoni dwar tali tranżazzjonijiet lil investituri li l-assi tagħhom jintużaw f'dawn it-tranżazzjonijiet;

riutilizzazzjoni mill-banek jew is-sensara għall-finijiet tagħhom stess ta' kollateral mogħti mill-klijenti tagħhom.

Passi li jmiss

Ladarba jiġi ffinalizzat bil-lingwi kollha, ir-regolament se jiġi ppreżentat lill-Parlament Ewropew għall-approvazzjoni fl-ewwel qari, u lill-Kunsill għall-adozzjoni.

Test ta' kompromess tar-regolament dwar tranżazzjonijiet ta' finanzjament tat-titoli

Din ir-riżorsa bħalissa hi disponibbli biss bil-lingwa jew il-lingwi li ġejjin:

Tranżazzjonijiet ta' finanzjament tat-titoli: Il-Kunsill jikkonferma l-ftehim mal-PE dwar ir-regoli ta' trasparenza


Fid-29 ta' Ġunju 2015, il-presidenza Latvjana tal-Kunsill laħqet

ftehim mal-Parlament Ewropew dwar il-prinċipji ewlenin

li għandhom jiġu inklużi fl-abbozz ta' direttiva dwar

is-sigurtà tan-netwerks u l-informazzjoni (NIS)

Imbagħad jeħtieġ li dawn il-prinċipji jinbidlu f'dispożizzjonijiet legali sabiex ikun possibbli ftehim finali dwar id-direttiva fi stadju aktar tard.

Il-presidenza ser tippreżenta l-eżitu ta' dan ir-raba' trilogu lill-ambaxxaturi tal-istati membri fil-laqgħa tal-Kumitat tar-Rappreżentanti Permanenti tat-30 ta' Ġunju.

"Iż-żieda fl-attakki ċibernetiċi hija waħda mill-ikbar theddidiet li qegħdin inħabbtu wiċċna magħhom, u l-ftehim tal-lum dwar il-pakkett globali huwa pass kbir lejn il-finalizzazzjoni tal-ewwel miżuri li jkopru l-UE kollha għall-ġlieda kontra din it-theddida," qal Raimonds Vējonis, il-Ministru Latvjan għad-Difiża.

"Dan jirrifletti wkoll il-prijorità mogħtija lil din il-kwistjoni mill-mexxejja tal-UE, li nhar il-Ġimgħa appellaw għal adozzjoni rapida tad-direttiva."

Ġestjoni tar-riskju ċibernetiku u rapportar ta' inċidenti aktar b'saħħithom madwar l-UE

Ir-regoli l-ġodda ser jirrikjedu operaturi magħżula li jipprovdu

servizzi essenzjali

(f'oqsma bħall-enerġija u t-trasport) biex jieħdu miżuri għall-ġestjoni tar-riskji għan-netwerks tagħhom u r-rapportar tal-inċidenti lill-awtoritajiet.

L-istati membri ser jidentifikaw operaturi essenzjali bħal dawn biex ikunu koperti mid-direttiva, abbażi ta' kriterji ċari imniżżla fit-test.

Ser jiġu introdotti dispożizzjonijiet partikolari sabiex tiġi evitata l-frammentazzjoni fl-identifikazzjoni tal-operaturi fost l-istati membri.

Madankollu, dawn m'għandhomx idgħajfu l-prerogattivi jew l-interessi tas-sigurtà tal-istati membri.

Kien hemm qbil li l-

pjattaformi tas-servizzi diġitali

jiġu ttrattati b'mod differenti mis-servizzi essenzjali.

Id-dettalji ser jiġu diskussi fuq livell tekniku.

L-istati membri ser ikunu meħtieġa jistabbilixxu pjan tal-NIS u jaħtru awtoritajiet kompetenti.

Ser jinħoloq grupp ta' kooperazzjoni fil-livell tal-UE biex jindirizza l-kwistjonijiet tal-NIS fuq livell

strateġiku

u jiggwida l-attivitajiet operattivi.

Għal kooperazzjoni

bħal din, ser jiġu stabbiliti Skwadri ta' Rispons għal Inċidenti relatati mas-Sigurtà tal-Kompjuters (CSIRTs).

Dan ser itejjeb il-kunfidenza u l-fiduċja bejn l-istati membri.

X'benefiċċji huma mistennija mid-direttiva dwar l-NIS?

Il-proposta dwar l-NIS għandha l-għan li tiżgura

ambjent diġitali sigur u affidabbli

madwar l-UE.

Iċ-

ċittadini

u l-konsumaturi ser ikollhom aktar fiduċja fit-teknoloġiji, is-servizzi u s-sistemi li jiddependu fuqhom minn ġurnata għall-oħra.

Din iż-żieda fil-kunfidenza ser tfisser ċiberspazju aktar inklużiv, u ekonomija diġitali li tikber saħansitra aktar malajr, u b'hekk tappoġġa l-irkupru ekonomiku.

Il-

gvernijiet u n-negozji

ser ikunu jistgħu jiddependu aktar fuq netwerks u infrastrutturi diġitali biex jipprovdu s-servizzi essenzjali tagħhom f'pajjiżhom u lil hinn mill-fruntieri.

Pjattaformi tal-kummerċ elettroniku aktar siguri jistgħu jwasslu għal aktar klijenti online u joħolqu opportunitajiet ġodda.

Il-

tal-prodotti u s-servizzi ta' sigurtà tal-ICT ser jibbenefikaw ukoll, peress li d-domanda għall-prodotti u s-servizzi tagħhom x'aktarx ser tiżdied, li jwassal għal prodotti innovattivi u ekonomiji ta' skala.

L-

ekonomija tal-UE

ser tibbenefika hekk kif is-setturi li jiddependu ħafna fuq l-NIS ser ikunu sostnuti aħjar biex joffru servizz aktar affidabbli.

Kif ser issir liġi?

Il-presidenza ser tinnegozja t-termini tad-direttiva mal-Parlament Ewropew f'isem il-Kunsill.

Sabiex jiġi adottat, l-att legali jrid jiġi approvat miż-żewġ istituzzjonijiet.

It-taħditiet ser ikomplu taħt il-presidenza li ġejja Lussemburgiża.

Strateġija dwar is-sigurtà ċibernetika tal-UE

Sigurtà tan-netwerks u l-informazzjoni: żvilupp importanti fit-taħditiet mal-PE


Fis-sigħat bikrin tat-30 ta' Ġunju 2015, wara 12-il siegħa ta' negozjati, il-Presidenza Latvjana laħqet ftehim proviżorju mal-Parlament Ewropew dwar regoli ġodda biex

jintemmu t-tariffi tar-roaming bil-mowbajl

jiġi salvagwardjat aċċess miftuħ għall-internet

, magħrufa wkoll bħala r-regoli dwar in-newtralità tal-internet.

Għall-Kunsill, il-ftehim għad irid jiġi kkonfermat mill-istati membri.

Tmiem it-tariffi tar-roaming f'nofs l-2017

Skont il-ftehim,

is-soprataxxi fuq ir-roaming

fl-Unjoni Ewropea se

jitneħħew mill-15 ta' Ġunju 2017

Madankollu, il-fornituri tar-roaming se jkunu jistgħu japplikaw

'politika ta' użu ġust'

biex jipprevjenu użu abbużiv mir-roaming.

Dan ikun jinkludi l-użu ta' servizzi tar-roaming għal finijiet oħra minbarra vjaġġar perjodiku.

Is-salvagwardji se jiġu introdotti biex jindirizzaw l-irkupru tal-ispejjeż mill-operaturi.

It-tariffi tar-roaming diġà se jonqsu fit-30 ta' April 2016, meta l-limiti massimi tal-prezzijiet attwali fil-livell tal-konsumatur se jiġu sostitwiti b'soprataxxa massima ta' €0.05 kull minuta għal telefonati, €0.02 għal SMSs u €0.05 għal kull megabyte ta' data.

Nipproteġu l-internet miftuħ

Taħt l-

ewwel regoli tal-internet miftuħ fl-UE kollha,

l-operaturi se jkollhom jittrattaw it-traffiku kollu bl-istess mod meta jipprovdu servizzi ta' aċċess għall-internet.

Huma jistgħu jużaw miżuri ta' ġestjoni raġonevoli tat-traffiku.

L-imblukkar jew it-tnaqqis fir-rapidità se jkun permess biss f'għadd limitat ta' ċirkostanzi, pereżempju biex jilqgħu għal attakki ċibernetiċi u jevitaw il-konġestjoni tat-traffiku.

Ftehimiet dwar servizzi li jeħtieġu livell speċifiku ta' kwalità ser jiġu permessi, iżda l-operaturi se jkollhom jiżguraw il-kwalità ġenerali tas-servizzi ta' aċċess għall-internet.

Sforz konġunt biex jintlaħaq ftehim

"Dan huwa suċċess kbir għall-Unjoni Ewropea u l-Presidenza Latvjana", enfasizza Anrijs Matīss, il-Ministru Latvjan għat-Trasport.

"Il-Presidenza Latvjana għamlet sforz kbir biex tiffinalizza l-proposta għal Suq Uniku fit-Telekomunikazzjoni - aħna erġajna qajjimna l-proposta mill-bidu nett u lħaqna qbil.

Dan ma kienx ikun possibbli mingħajr l-impenn u l-approċċ kostruttiv tal-istati membri, il-Parlament Ewropew u l-Kummissjoni Ewropea".

Dan kif ser isir liġi?

Il-Presidenza se tinforma lill-ambaxxaturi tal-istati membri dwar l-eżitu tat-trilogu fil-Kumitat tar-Rappreżentanti Permanenti (Coreper) fit-30 ta' Ġunju.

It-test maqbul ser jiġi ppreżentat għal konferma mill-istati membri taħt il-presidenza tal-Lussemburgu.

Tmiem it-tariffi tar-roaming: il-Presidenza tilħaq ftehim mal-Parlament Ewropew


Fid-29 ta' Ġunju, il-Kumitat tar-Rappreżentanti Permanenti (Coreper) approva, f'isem il-Kunsill, kompromess milħuq mal-Parlament Ewropew dwar regolament li jistabbilixxi

Aġenzija tal-Unjoni Ewropea għat-Taħriġ fl-Infurzar tal-Liġi (CEPOL)

, li ser iħassar u jissostitwixxi d-deċiżjoni attwali tal-Kunsill li tistabbilixxi l-Kulleġġ Ewropew tal-Pulizija.

L-għan tar-regolament il-ġdid huwa li tiġi

aġġornata l-bażi legali tas-CEPOL

sabiex tittejjeb is-sigurtà tal-UE permezz tal-implimentazzjoni ta'

approċċ ġdid ta' taħriġ għall-uffiċjali tal-infurzar tal-liġi tal-UE

Skont ir-regoli l-ġodda, is-CEPOL ser ikun jista' jgħammar lill-uffiċjali tal-infurzar tal-liġi ta' kull grad bl-għarfien u l-ħiliet meħtieġa għall-prevenzjoni tal-kriminalità transkonfinali u l-ġlieda effettiva kontriha permezz ta' kooperazzjoni effiċjenti mal-kollegi tagħhom fl-istati membri l-oħra, l-aġenziji tal-UE, pajjiżi terzi u organizzazzjonijiet internazzjonali.

Barra minn hekk, il-

mandat tal-aġenzija

ser jiġi

estiż

ukoll u l-

Il-Kulleġġ Ewropew tal-Pulizija (CEPOL) huwa Aġenzija tal-Unjoni Ewropea, stabbilita fl-2005 mid-Deċiżjoni tal-Kunsill 2005/681/ĠAI.

L-objettivi tas-CEPOL huma li jżid l-għarfien tas-sistemi u l-istrutturi nazzjonali tal-pulizija tal-istati membri l-oħra u tal-kooperazzjoni transkonfinali bejn il-pulizija fl-Unjoni Ewropea, li jtejjeb l-għarfien tal-istrumenti internazzjonali u tal-Unjoni u li jipprovdi taħriġ xieraq fir-rigward tar-rispett għas-salvagwardji demokratiċi.

Fl-2013, meta l-Kummissjoni ppreżentat il-proposta tagħha għal regolament ġdid dwar il-Europol, hija pproponiet il-fużjoni tas-CEPOL mal-Europol, iżda l-idea tal-fużjoni ġiet irrifjutata kemm mill-Kunsill kif ukoll mill-Parlament Ewropew.

Sadanittant, wara d-deċiżjoni tar-Renju Unit li ma jospitax aktar is-CEPOL, l-Aġenzija kellha tirriloka minn Bramshill (ir-Renju Unit) għal Budapest (l-Ungerija), mill-1 ta' Ottubru 2014.

Il-passi li jmiss

Issa li l-ftehim ġie kkonfermat mill-Kumitat tar-Rappreżentanti Permanenti, f'isem il-Kunsill, ir-regolament ser jiġi ppreżentat, wara reviżjoni mill-ġuristi-lingwisti, lill-Parlament Ewropew għal vot fl-ewwel qari, u lill-Kunsill għall-adozzjoni.

CEPOL: il-Kunsill u l-Parlament jaqblu dwar regoli aġġornati


L-Istati Membri approvaw test ta' kompromess maqbul mal-Parlament Ewropew biex ir-regolament tal-UE dwar il-kummerċ tal-prodotti mill-foki jinġieb

f'konformità mar-regoli tal-Organizzazzjoni Dinjija tal-Kummerċ (WTO)

Il-Kumitat tar-Rappreżentanti Permanenti (Coreper), f'isem il-Kunsill, ikkonferma l-qbil bejn il-Presidenza tal-Kunsill u l-Parlament li ntlaħaq f'laqgħa ta' trilogu fil-25 ta' Ġunju 2015.

Din l-emenda għar-regolament attwali tal-2009 ssegwi deċiżjoni tad-WTO ta' Ġunju 2014.

Wara li l-Kanada u n-Norveġja kkontestaw ir-reġim tal-UE, id-

deċiżjoni tad-WTO appoġġat il-projbizzjoni tal-UE

fuq il-kummerċ tal-prodotti mill-foki.

Madankollu, hija sabet li ż-

żewġ eċċezzjonijiet

mogħtija kienu problematiċi, waqt li esprimiet l-opinjoni li jista' jkollhom effetti diskriminatorji.

Proposta tal-Kummissjoni għal aġġustamenti dwar il-kummerċ ta' prodotti mill-foki, 6 ta' Frar 2015

Informazzjoni dwar il-każ tad-WTO rigward il-projbizzjoni tal-UE fuq il-kummerċ tal-prodotti mill-foki (Kummissjoni Ewropea)

L-eċċezzjonijiet fir-regolament tal-2009

It-test il-ġdid li ntlaħaq qbil dwaru jindirizza dan it-tħassib billi

waħda minn dawn l-eċċezzjonijiet u billi jiddikjara

kondizzjonijiet

aktar ċari għall-oħra.

L-eċċezzjoni għal prodotti li jirriżultaw minn kaċċa li ssir għall-

ġestjoni

sostenibbli

tar-riżorsi tal-baħar

(l-eċċezzjoni MRM) għalhekk tneħħiet.

Madankollu, ir-regolament jirrikonoxxi li dan jista' joħloq problemi fl-istati membri kkonċernati u li għandu jittieħed kont ta' dan fil-valutazzjonijiet futuri tar-regolament.

Fir-rigward tal-eċċezzjoni għal prodotti li ġejjin minn kaċċa li ssir minn

komunitajiet Inuit jew komunitajiet indiġeni oħra

(l-eċċezzjoni IC), jeħtieġ li l-kaċċa tissodisfa tliet kondizzjonijiet:

hija ssir

b'mod tradizzjonali

mill-komunità

hija ssir għas-

tal-komunità u tikkontribwixxi għaliha (u ma titwettaqx primarjament għal raġunijiet kummerċjali)

hija ssir bir-rispett dovut għat-

trattament xieraq tal-annimali

(filwaqt li jiġi kkunsidrat l-għajxien tal-komunità u l-għan ta' sussistenza)

Jekk il-kondizzjonijiet għat-tqegħid fis-suq tal-prodotti mill-foki

ma jiġux sodisfatti

, il-Kummissjoni tista' tadotta atti delegati biex tipprojbixxi t-tqegħid fis-suq jew tillimita l-kwantità ta' prodotti li jistgħu jitqiegħdu, wara li jiġu kkonsultati l-esperti (inkluż mill-istati membri).

Il-passi li jmiss

Il-leġislazzjoni l-ġdida ser tiġi ppreżentata lill-Parlament Ewropew għal votazzjoni fl-ewwel qari f'Settembru 2015 u lill-Kunsill għall-adozzjoni finali.

Ir-reġim il-ġdid tal-UE għandu jidħol fis-seħħ sat-18 ta' Ottubru 2015.

Il-kummerċ tal-prodotti mill-foki: qbil li tiġi adattata l-projbizzjoni għal regoli tad-WTO


Il-Kumitat tar-Rappreżentanti Permanenti (Coreper) tal-Kunsill ikkonferma l-qbil mal-Parlament Ewropew dwar direttiva ġdida biex

jiġu limitati l-emissjonijiet ta' ċerti sustanzi li jniġġsu

minn impjanti medji tal-kombustjoni.

Dawn ir-regoli l-ġodda huma parti mill-pakkett leġislattiv dwar l-

arja nadifa

, bil-għan li tittejjeb il-kwalità tal-arja fl-UE.

Id-direttiva l-ġdida tistabbilixxi l-limiti ta' emissjonijiet għal ċerti sustanzi li jniġġsu, fosthom id-diossidu tal-kubrit, l-ossidu tan-nitroġenu u t-trab.

Dawn il-limiti ser jiġu applikati għal

impjanti tal-kombustjoni ġodda u eżistenti ta' daqs medju

(bejn 1 u 50 MW).

''Biex tittejjeb il-kwalità tal-arja li nieħdu hemm bżonn li nindirizzaw it-tniġġis tal-arja mis-sors.

Permezz ta' din id-direttiva aħna nikkompletaw il-qafas regolatorju għall-emissjonijiet mis-settur tal-kombustjoni.

Dan hu parti ewlenija li kienet nieqsa u li ser tgħin biex jitnaqqsu b'mod sinifikanti r-riskji potenzjali għas-saħħa tal-bniedem u l-ambjent ", qal il-Ministru Latvjan Kaspars Gerhards, president tal-Kunsill Ambjent taħt il-presidenza Latvjana.

Proposta tal-Kummissjoni għal direttiva dwar l-emissjonijiet minn impjanti medji tal-kombustjoni

Skadenzi

Meta mqabbel mal-proposta inizjali tal-Kummissjoni Ewropea, it-test maqbul jintroduċi

arranġamenti distinti

għall-impjanti tal-kombustjoni eżistenti, abbażi tad-daqs tagħhom.

Dan għandu l-għan li jnaqqas l-ispejjeż għall-iżgħar impjanti filwaqt li jinżamm livell għoli ta' protezzjoni ambjentali.

Il-limiti ser jiġu applikati għal impjanti eżistenti akbar (5-50 MW) mill-2025 u mill-2030 għal dawk iżgħar (1-5 MW).

Jeħtieġ li l-impjanti ġodda jikkonformaw mal-limiti wara perjodu ta' traspożizzjoni ta' sentejn wara d-dħul fis-seħħ.

Skadenzi estiżi ta' konformità

sal-2030 jistgħu jingħataw lil xi impjanti, b'mod partikolari għal:

sistemi ta' tisħin distrettwali

impjanti li jaħarqu l-bijomassa bħala l-fjuwil ewlieni tagħhom

impjanti li jiffurmaw parti minn sistemi iżolati żgħar (pereżempju, fuq gżejjer)

impjanti speċifiċi marbuta ma' sistema għat-trasmissjoni tal-gass nazzjonali

Tibdil ieħor għall-proposta

F'żoni li ma jikkonformawx mal-valuri ta' limitu tal-kwalità tal-arja tal-UE, l-istati membri għandhom jivvalutaw il-ħtieġa li jiġu applikati

limiti aktar stretti

għal impjanti individwali.

It-test maqbul jinkludi regoli għall-monitoraġġ tal-emissjonijiet ta' sustanza li tniġġes oħra: il-

monossidu tal-karbonju

Il-Kummissjoni se tqis ir-riżultati rilevanti f'reviżjoni futura.

Barra minn hekk, il-Kummissjoni hija mitluba tivvaluta permezz ta' reviżjoni l-benefiċċji tat-twaqqif ta' standards minimi tal-

effiċjenza enerġetika

f'konformità mal-aqwa tekniki disponibbli.

Filwaqt li impjanti iżgħar u ikbar huma diġà koperti minn direttivi rispettivi tal-UE, l-emissjonijiet minn impjanti medji tal-kombustjoni għadhom

mhumiex regolati fil-livell tal-UE

Ir-regoli l-ġodda għandhom l-għan li

jnaqqsu dak id-distakk

sabiex jiġi kkompletat il-qafas regolatorju għas-settur tal-kombustjoni, bħala sors importanti ta' ċerti sustanzi li jniġġsu.

Sfond u passi li jmiss

Il-Kummissjoni ppreżentat il-proposta tagħha lill-Kunsill u lill-Parlament Ewropew fit-18 ta' Diċembru 2013 bħala parti mill-Istrateġija 'Programm għal Arja Nadifa għall-Ewropa'.

Il-presidenza tal-Kunsill u l-Parlament laħqu qbil proviżorju f'laqgħa tat-trilogu fit-23 ta' Ġunju 2015 li issa ġie kkonfermat mill-Coreper.

L-att legislattiv il-ġdid issa ser jiġi ppreżentat lill-Parlament Ewropew għal vot fl-ewwel qari u mbagħad lill-Kunsill għall-adozzjoni finali.

L-emissjonijiet minn impjanti medji tal-kombustjoni: l-istati membri jikkonfermaw qbil mal-Parlament


Biex jingħata aktar żmien lin-negozjati li għaddejjin biex tintlaħaq soluzzjoni fit-tul għall-kwistjoni nukleari Iranjana, il-Kunsill estenda sas-7 ta' Lulju 2015 is-sospensjoni tal-miżuri restrittivi tal-UE maqbula fil-Pjan ta' Azzjoni Konġunt mal-Iran fl-24 ta' Novembru 2013.

Skeda informattiva tal-Pjan ta' Azzjoni Konġunt mal-Iran tal-24 ta' Novembru 2013

Nota ta' informazzjoni: L-Unjoni Ewropea u l-Iran

Iran: Is-sospensjoni tas-sanzjonijiet estiża b'ġimgħa